url: =Kua’ ta na hi hiam cih kiphawk den in ~ Rev. Zam Khat Kham :: ZOMI DAILY\nKua’ ta na hi hiam cih kiphawk den in ~ Rev. Zam Khat Kham\nposted on 20 March 2015 at 10:38 am Lomkholna: Article, Biakna, Zamkhatkham\nInn pan gamla simsim ah college kah dinga kuankhia ding tangvalno khat thu ka za kha ngei hi. Tua ni zingsang annek ma thungetna ah a pa in ama ading thungetsak khin hi. A paina peuh ah Pasian in a kepsak nading, pilna a zonna ah a lawhcin nading—a pa’ thungetna kicing mahmah hi.\nInn pan paikhia taktak dinga a kithawi dingin a pa in thu pawlkhat hilh lai ding cih lam-en a, a kigingsa-in om hi. A pa in bangmah gen beh nawn lo-in a tapa liangko tungah a khut taklam nga-in a maitang itna tawh et ngiungeu-in, ” Kua ta na hi hiam cih kiphawk den in,” ci-in kam vaikhak hi.\nA pa in tuateng bek hi lo-in thu pawlkkhat genbeh zek leh a hoih tam? Um kei mawk ing! Tua tangvalno pa in tua zingsanga a pa’ kammal a khantawnin mangngilh lo hi. Na khatpeuh a hih ding ciang, thu khatpeuh a khensat ding ciangin a pa’ kammal phawk den hi. “Kua ta hi mawk ka hi hiam? Hih na hih bangin hih leng a kilawm ding hiam? Hih vai hih bangin semin bawl leng a kilawm ding hiam?”\nEite zong i pa’ inn pan a gamla sim zek-a khualzin-a om Vantunga om i pa’ tate i hi hi. “Eite, Pasian tate cih-a i om nadingin Pasian in eite tunga hong sunleet itna lian mahmah si! Ei lah tua mah i hi hi. Leitung in eite hong theih lohna amah a theih loh hang ahi hi,” ci-in Sawltak John in hong hilh hi (I John 3:1, ZIV).\nHi takpi hi ve’n! Eite Pasian’ tate hi takpi hi ve hang! Lamdang lua hi, hong hehpihna! Piandang lua hi, hong itna! cihcih ding sim loh a dang om kei mataw!\nI pa in lai hong khaknate sung ah, Laisiangtho sung ah, eite kua tate i hi hiam cih i kiphawk ding hong hilh den hi. “Ahang in, hun khat lai-in note khuamial na hi uh a, ahi hangin tu-in Topa sungah khuavak na hi uh hi. Khuavak tate bangin na nungta un” (Ephesians 5:8, ZIV) ci-in hong hilh hi. I Topa ngiat in, “Tua mahbangin na gamtatna hoihte uh a muh ciangin vantunga om na Pa uh a phat nadingun na khuavak uh mite mai ah na tangsak un,” ci-in hong hilh ngiat hi (Matt. 5:16).\nI Pa’ inn tawh a kigamla zek hih leitung ah i nuntak sungin bangci bangin i gamta hiam? Vantung a i Pa’ “tate” bangin i nungta hiam? I gamta hiam? Kua’ ta i hi hiam cih i kiphawk den hiam?\nLeitunga i innkuan min a dai ding i deih peuhmah kei hi. I nu i pa’ min a dai ding zong i kidawm mahmah hi. “Tua’ ta, tua’ ta hi veh aw” ci-a mite’ muk-pik ding zong ki-ut tuan lo tek sam hi. Innkuan min leh nu leh pate’ min a khual lo taktak mi tam het lo hi; a tuaci lo mite lah a mi bang het lo hi mai ding hi.\nI sangkahna ah, i kimawlna ah, i vaksuk i vaktohna ah, inn ah gam ah, koikoi ah i om zongin i hihna phawk ni—vantunga i Pa’ tate i hi hi. “Children of of God-tekna theou) ci-a hong kiciamtehte hi zen hi hang! Vantung leitung na khempeuh a bawl a siam Pa, a nei a kem Pa, “Pa aw” a ci theite hi hang. Tua Pasian’ tate hi zen hi hang!\nZeisu Khazih i upna tawh Pasian’ tate i hih manin tua Pasian innkuan sunga om mite’ pianzia leh zatziate zong i nuntakna ah a kimuh theih ding thupi mahmah ding hi. Itna cihte, hehpihna cihte, mawhna kimaisakna cihte, khat leh khat kithuak siamna cihte, thumanna cihte, cihtakna cihte!\nLeitunga nu leh pate’ tate in a pianna uh a nu leh a pate lam khat teiiteii maw, “vunhawk phial-in maw” a sut hamtang mah bangun, Zeisu Khazih upna tungtawna Pasian ta ahi eite in zong i Pa Pasian leh i Honpa leh i Upa Zeisu i sutna a om buang hiam? Koi mun ah i sun hiam? Mite’n sun hong sa uh hiam? Hong mu thei uh hiam? Midangte tawh i kilamdanna limlim a om peuhmah maw leh? Kua i sun hiam? Kua ta na hi hiam cih na kiphawk den hiam?\nNi simin, Khasiangtho vangliatna tawh, Zeisu Khazih a sun semsem dingin hong kilam-en hi gige hi. Ni kum leh tu kum i kilamdan zekna a om hiam? A beisa kum sawm lai peuh tawh i kibangbang mawk hiam? Leitung nate peuh thupisa semsem mai a midangte tawh i kilamdan mel kei leh bel dahhuai mahmah ding hi. Kua ta na hi hiam cih na kiphawk den hiam? A it thei zaw, a hehpih thei zaw, a lungduai zaw, a migi zaw, a thuman zaw, a thutak zaw, a muanhuai zaw, a siangtho zaw dingin Pasian in hong deih hi.\nKua ta i hi hiam cih i kiphawk den ding thupi mahmah ding hi. Kei leh kei a kithuhilh hi’ng, nang zong Pasian in tua bang dingin hong deih lam na kiphawk in. Topa’n thupha hong pia hen! Rev. Zam Khat Kham\nPrevious: Tulaai Leitung Thuthang Tuamtuam Updates March 19, 2015\nNext: Zomi Virus ~ JK Kam\nKalaymyo zuanin apai Aircon Bus khatin singkung taihkha, mi 6 liam\nKipat kikna Han (The birth tomb)\nIKEA Drawer (Ansuai) hangin naupang 6 sikhin\nJohn Ramirez (Satan biakna pan aki khelpa) in Interview ah agenkhiat thute\nChristian Hymn te’ tangthu: Thuciamna Pha Muang Ning\nKhangthak leh Kikhekna ~ Dr. Pum Khan Pau\nYangon khuasung atai YBS Bus tungah Card tawh sumpiaktheih nading kigeelta\nEn Huai Christian Innkuan ~ Bishop Lian Khen


timestamp: atn

url: =Siatvat zu a ciam pak Zomite ~ Lengtong Pauno :: ZOMI DAILY\nSiatvat zu a ciam pak Zomite ~ Lengtong Pauno\nposted on 11 July 2016 at 4:36 pm Lomkholna: Article, LengtongPauno\nKei mahmah a kipan Zomi akua maciat in i lungsim ngaihsutna luite nusia in ngaihsutna thak/ lungsim thak tawh mainawt ta ni cih kammal tawmkhat tawh akua maciat hong hanthawn nuam ing .Hih thu pen kei mahmah ii ngaihsutna lungsim agennuam kahi a, kei tawh akibang zong om kha thei ding ahih teh ci in deihsakna tawh hong gelh ka hi hi. Ei’ Zomi atamzawte’ ngaisutna kei’ muh danah, i mailam ading sangin abeisa/ hun beisa thu le la tawh i buaizaw thei hi. Mualliamsa hunte samkik/lakik thei leng maw!\nTopa nang’ ading zangh nuam siing ci-in la i phuak a, i neihlai hunte lah Topa’ ading i zat sawm tuankei hi. A beisa hunte Topa i pia toto a, i neih lai hunte i pia ngam kei hi. A sisa i nu i pate ngai in lungzuan’lawh in la i phuah thei a, ahi zongin a nungta laite lah i ki-it sawm tuan kei hi.\nNu le pa nei lai te’n zong a it siam kitamlo napi hongsi taktak le uh la aphuah nuam kitam mahmah zeel hi. I nu i pa i it ding pen asih ngak hi leeng kilawm liang kasak hun bang om hi. Hun beisa sunga i gentheihna, i haksatna teng gengen sutsut inah,…bangci mainawt ding,bangc i kalsuan’ding,bangci hanciam ding cih pen ngaihsut hun, geelna hun ki tawm neih mahmah in thei ing.Hunbeisa ah kilehkik cih omthei samlo ahihmain, ei pen, nunglam nga kawmsa aa mainawt (NUNGLAM NGAKAWMSA A, MAILAMAH BACK ) cih tawh ikibang hi.Mawtaw zong speed tawh back cih omtheilo ahihmanin, hunbeisa bekbek i buaipih manin i khantohna zekai hi.\nTua hi a, hun beisa i hih/tat khialhnate mai lamah khial nawnlo dingin, hong nusia sate sialsial nawn kei ni. I gentheih haksatnate sutsut nawn loin,hun beisate khempeuh kimangngilh bawl phot ni. I nunglam nga nawn loin i mai lam mah nga kawm sa in mainawt dih ni. Lungdamna lawpna leh lametna vive tawh i hunte zang limlim phot dih ni. Leilak bek en loin vantung lam nga kawm sa in kalsuansin dih ni. Topa’ maipha zong kawm sain nuntak sawm photphot dih ni. Tua bang hi le hang i leitang mahmah hong cidamin i nuntakna hong kilamdang dinga, i minam khangto in i Zogam hong paallun ding hi. Hih thute pen kei nuntakna mahmah tawh ka tuah khana (Experience) pan kong gelh khiat ahi hi.\nMai lam hun ding bel hong koici diam cih i gen thei peuh mah kei hi. A hi zongin tuni ciangciang i Kawlgam nuntak dan pen Tangho pheeltuun tawh kibang kasa hi. I lu i taw pan hong kihencip ahihmanin an le tui genloh huih nangawn sihlohna khop bek a hong kidiiksak himai hi. Tua bangin a kigentheihna sung pan ei Zomite kizawng phadiak lai mawk hi. A hi zongin Pasian theikha bilbel i hihna kiukiau hang bek tawh siatvatna angah kha lingleng i hi hi. Tua siatvat zu pen tutpih keii dinga hong piak zong hinai peuh mah loin hong ciamsak bek hipan hi. Tua Siatvatzu pen ataktak in Din’ sa a kiteep hiphot lai hi.\nCiapdan,omdan,gamtat kampau ziate i siam a hong pahtaak leh a Hai hong teep sak ding hi. I ciap khakbek zong akamtam nuam le ama paupau khawng om maalam leeng kilawm kasa hi. Tawm hong ciapsak bek zong nuamsa mahmah khin i hih teh, a Hai hong teepsak lai mawk leh tu a sang’ nuam i sazaw lai ding hi.\nSiatvatzu i khamtak i teepkhit teh om dan, khawldan, gamtat kampau dante siam hong sak a, a ma pahtaak in i om theih ding kisam mahmah hi. Muan huai hong sa le piak huai hong sa dinga muan’tak cing hong sa leh piaktakcing hong sa ding hi. A hangin tu’n bel keem thei, zangthei, zeekthei ta in ciai ci a hong muan’mahmah ciang bekin Pasian in thupha taktak hong pia pan ding hi khiinkhian ei’ Guai!\nTua ahih manin tulaitak i dinmun ciang tawh kua mah kisusu, kiselsel loin, thupha piak tham dingin omdan siam photphot dih ni. Internet tawm i theih khak pen galdona thaltang bang danin kingaihsun kei mawk dih ni. Siatvatzu aciam kha hipan hanga, i khamtak a i neek ding zong om lai hi. A neekdan, adawn dan i siam nak le,a Thupha tampi ahi cipi a om ahi hi. Tuate i taan’ khak ding kidophuai lua mahmah ding hi ci-in deihsakna lianpi tawh hih lai kong glh khia hi. Laisim mimal kim Topan hong makaih ciat hen.\nPrevious: Suang manpha khuk tampi ~ Michael Pau\nNext: Solar Storm ~ T. Sawm Lian\nKong a neilo Hong Kong – 2 ~ Hau Za Cin\nColorado Springs panin Guwahati ~ Dr. Ngul Khan Pau\nHong kipiakbeh ding\nCina apua Ambulance khat kibung citciat in aliam ngawhlua bel omlo ~ ZD\nPentecost Ni-a Peter’ Thugenna (Sawltakte 2:14-42)\nUpdate: Indonesia gamsung ah zinling hangin misi 321 phakhinta\nLondon khuasung meikatna hangin mi 12 sikhin, zato ah mi 78 kikhoilai


url: =Cingno tawh lenna gam – 11 ~ Hau Za Cin :: ZOMI DAILY\nCingno tawh lenna gam – 11 ~ Hau Za Cin\nposted on 27 August 2009 at 9:34 am Lomkholna: Article, Hauzacin\nCingno tawh lenna gam – 11\nDam ni, mangpha\nTokyo Tower ka hawh khit uh ciang sun an ne in, Odaiba lamah meileng tawh ka vakphei leuleu uh a, khuazing ding khuamui kaai ciciai ahih manin lungzuan huai mahmah hi. Keima ngaihsutna tampi hong kikhek zangzanga, hih sunni tum in, muikhua zing leh zan hun hong tung dinga, ut in ut kei leng zingciang ka ciah kulta ding cih ahi hi; tua ahih manin leitung gualnop hun tom mah si e ka ci hi. Joshua bangin Ni kho thei hi leng ‘gal ka zawh mateng’ kho nuam teei ing.\n‘Ngaih aw nang leh To Zesu ka nunna ah hong om ciang’ cih la a shooting na mun teng ka et khit uh ciang…. LUN li leh ZA nih te annekkhopna lam zuanin ka kinawh mahmah uh hi.\nLungnuam gilvah taka ka kikholh zawh, ka nek zawh uh ciang thupha kamnem tawh kikhen in, ‘i kimuh kik mateng…. ‘ ciin mangpha ka kikhak uh hi.\nMeileng station ah Nu Za Lun (Niangbawi nu) leh Lulun (Cingno) tawh ka kikhutlet khit uh ciangin station 4 hiam tuangkhawm in, tua pan ko inn lam ciat zuanin ka kikhen uh a, tua laia a khut uh hong vik pen ka muh tawp hita ding cih ka theih manin hong lungzuan huai mahmah hi. Kimu kik ding maw, kimu kik lo ding…. Topa bekin thei.\nKamata station pan Ryoguko station ka tun ciangin ka tuaksuk pah leh ka pusuahna ding kongkhak a bulhna uh ‘maanlo’…. na teei eiiiiii. Ahi zongin ka theih khat om, East Gate pan West Gate zong leeng minit 30 val deuh kizong, mu pah kei leng tuasang sawtzaw thei inteh. West Gate pan Pa Nang Lian Thang te inn lam zong suk leuleu leeng minute 20 khawng pai ding pen, lui kanna nih om a, a hilo zaw ah kaan kha leng nai khat bang sawt thei, 1 hr bang kiziakai thei hi cih ka cian mahmah hi….. Tua zong hong dawnte tawh i kipelh khak ciang bek hi sam….\nA zingciang zingsang a vanlengtual lam zuan ding ka hih manin tua nitak tawldam takin ka ihmu a, ‘Nang leh Kei leh Zeisu om peuhleh’ cih tawh kinem in khattang heina lam zuanin ka lengkhia leuleu hi. Bye bye Tokyo…\nCidam a ka omna Taipei Airport tungin, ka vanleng uh a hun ngeina sang minit 15 in tung baihzaw leuleu ahih manin ka tun ciang message, ‘cidam in tung ing’ cih ka khak leh… hong lunglen huai tiaituai a, ahi zongin kei bek in ka thuak ding hita cih theiin guahphin sengseng nuai ah Bus ngak in ka khuadakdak hi. Minit 5 zawh ciang ka ciahna ding Bus hong tunga, vanleng nungak khat tawh tukhawm in minit 40 sung Airport pan City ka tai uh hang ka lungsim ah tua vanlengnungak melhoih mahmah tu pen in ka paisan lam phawkna lungsim khekzo tuan lo hi.\nBangbang i ci zongin Zolia ding mah hi veh aw!\n—– gennop tampi omlai ven, ngap leh zoplai ding ci ni…….\nPrevious: Cingno tawh lenna gam – 10 ~ Hau Za Cin\nNext: Cingno tawh lenna gam – 12 ~ Hau Za Cin\nA nahlawhpek khangno te ~ Pa Vial Khan Do\nJesu Khebul ah ~ Dr. Ngul Khan Pau


url: =Master of Theology ngahthak Rev Thomas Tun Sian Mung :: ZOMI DAILY\nposted on 25 March 2017 at 2:48 pm UTC+9:30 Lomkholna: Australia, News, Pahtawina, Zomi\nLei tung ah ten na ding a hoih penpen khuapi a hi Australia Gam , Melbourne Khua ah a teeng Rev Thomas Tun Sian Mung in Pasian thupha piak na tawh 24 March Kha 2017 ni in, University of Divinity Sang pi pan, Master of Theology ( MTh) tawh gual zawh na hong ngah liklek a hih man in, ii lung damh pih mahmah hi.\nA mah Siapa pen a pian na Tedim gam Gawngmual khua pan hi in, A Pa pen Gawngmual khua mi hi aa, a Nu pen a hih leh Thuk Lai khua mi a hihi. Australia gam a tun zawh kum 16 kiim bang pha ta in, Australia gam sung Zomi Pastor te lak pan Degree sang pen pen a ngah masa zong a hi hi.\nAustralia a tun aa ki pan Australia Chin Baptist Church ah Pastor sem in, Tulai tak a hih leh Zomi Baptist Church leh Mebourne Siyin Burmese Mission Church ah Pastor a sep lai tak a hihi. Siapa pen Melbourne a tun aa ki pan Refugee tawh hong pem Zomi te a hi zong , Kawl gam mi te a hi zong , a ma hih theih na tawh huh na a piak na te hang in zong Australia kum pi te tung pan in, Pah tawi na tampi a ngah mi, khat zong a hihi.\nA inn kuan pih nu pen Khalkha mi hi in, Ta Nu 2 leh Ta Pa 1 nei in Topa leng ngah huan ah a ki piak khiat na tawh ki zui in Topa Pasian in thupha tawh hong thuk kik sak a hihi.\nPrevious: Earth Hour 2017: Leitung gamtuamtuam in 8:30pm pan Electric Power sumitding ~ ZD\nNext: Kumcingnailo Driver numei khatin piteek khat taihlum ~ ZD


url: =Malaysia, Sentul aom Motorcycle zuakna meikang, numei khat kangtum :: ZOMI DAILY\nMalaysia, Sentul aom Motorcycle zuakna meikang, numei khat kangtum\nposted on 1 August 2018 at 6:17 pm Lomkholna: Malaysia, News, Sawltak, World\nMalaysia, Sentul vengsung aom Motorcycle zuakna saikhat zanni Tuesday zanlam in meikanggawp a, numeikhat kangtum cih Bernama pan kiza hi. Tua Motorcycle Shop pen Jalan Sentul lamzikpi tunga om hi a, akangtum numei pen kum 40 gualpawl hiding kici hi.\nKuala Lumpur Fire Operation Division assistant director Ruhisha Haris in agenkhiatna ah mihing akangtum meihol asuak khat kimukhia in, tuapen kua hiding cih amin apuam kitheician nailo cihi.\nMeikatna Motorcycle Shop pen inndawl 4 apha Four-storey Building khat ii Ground Floor ah hi a, tua akangtum numeinu pen Motorcycle Shop ii Counter nungah aom hiding in ki ummawh cihi.\nMeikat akipat laitak in tua numeinu leh pasal 3 te Motorycle Shop sungah aom kici hi. Adang pasal 3 te lakah khatpen Pakistan gammi hi a, adang 2 tepen Malaysian gammi kici hi. Tua adang pasal 3 tezong liamgawp, mei kanggawp uhhi ci’n Fire Station thunei te’n genkhia hi.\nVideo: The charred remains of a woman, believed to be a local in her 40’s, were found following a fire which gutted a motorcycle shop in Jalan Sentul here last night. According to Kuala Lumpur Fire Operation Division assistant director Ruhisha Haris the remains of the victim, yet to be identified, was found next to a counter in the shop which was located on the ground floor of a four-storey building.\nTuaban ah tua meikatna Building ii atungdawl nasemte omna “Workers’ Hostel” ah aom Indonesia gammi numei khatleh Pakistan gammi pasal khatzong meikatna hangin liam uhhi.\nFire Station thunei te genna ah zanni nitaklam 8:42pm hunpawl in cimawh huhngetna Distress Call hongki zasak in, Sentul, Titiwangsa, Hang Tuah panin Fire Fighter mi 40 in ki delhhuanpah ngeingai cihi.\nGround Floor ah aom Motorcycle Shop pen mei kangtum dikdek in, inndawl 2 na “Second Floor” ah aom Clinic khatzong meikang in lawhto hi. Inndawl 3 leh 4 tepen nasemte omna “Workers’ Hostel Room” in akizang hi a, tuatezong meikang in lawhto in pawlkhat meikang hi.\nMore: China ah Karaoke Lounge khat meikang, mi 18 si\nMei akangtum, meihol asuak numeinu ii aluanghawm pen Kuala Lumpur Hospital ah kipuaksak a, tualai ah asihna ahang etcianna Postmortem kibawlding hi. Sawltak #zomidaily\nPrevious: India gamsung ah pasal 8 in keel khat buanhuan in sihlawhliang\nNext: Malaysia, Puchong meileng lampi sikzawn tungah pasal khat meileng in taihlum\nSushi Hual – 2 ~ Hau Za Cin\nCatholic Pawlpi in Laisiangtho behlap lo hi, akipsak hizaw hi ~ Rev. Fr. Damian Dal\nTraffic Green laitak akanphei himahleh mawtaw in nawkkha veve


url: =LESSON 12 DECEMBER 10 -16 JOB A HONKHIA PA ~ MUC\nLESSON 12 DECEMBER 10 -16 JOB A HONKHIA PA\nTU KAAL SUNG SIM DING: Job 19: 25 -27; 10: 4,5; John 1: 1-14;\nLuke 2:11; 9:22; Gal. 4:19; Isa. 53: 1-6.\nKAMNGAH: “Amah in eite’natna teng thuakin,eite’ gimna teng pua khin taktak hi. Ahi zongin eite in amah pen ama mawhna hangin Pasian in a gimsak, gimna a thuak bangin i ngaihsun\nhi.” Isaiah 53:4.\nJob 38 kipatna ah Topa hong kidawk kik a, Job deihna kimu thei hi. Pasian in Job tungah a lamdang mahmahin kilang a, tua thu hangin\nJob in Topa tungah a kicinlohnate pulaakin mawhthuumna nei hi. Tua khitteh Topa in Job’ lawm thumte tungah a khialhna uh a pulaak khit teh Job in amaute aa ding thungetsak hi. Job in a lawm thumte aa ding thu a nget leh Topa in nidangin a cihtheih ngei zah nihin Job cithei sakin khangcingin nungtasak hi. (Job 42: 10).\nI telzawh loh thu in vantungah Satan le Pasian kido-in leitungah\nJob in gimthuak hi. Job in a thuak ding mah hiam? Satan le Pasian kido in, vantung ah Pasian om in, Job in si dekin thuakin Pasian in vantung pan en hiuhiua mawk hiam? Tua thute sangin i telzawh loh thuthuk tampi om hi. Job khit kum tampi khitteh Jesuh in singlamteh tungah a hong sihna tawh tua thuthuk hong lak hi. Job sunga i telzawh loh thu Jesuh Khrih nunna in hong lak hi.\nKA HONPA NUNGTA HI\nPa Pasian in Job tungah Piangsak Pa ahihna pulaak hi (Job 38). Tua Pasian in guahzu-sak, keek pai nading lampi bawl hi (Job 38: 24 ,25). Topa in Piangsak Pa banah a dang min nei hi. Job 19:25 – 27 sim in. Job in hotkhiatna a lamet bang pulaak hiam?\nJob in Honpa a theihzia pulaak hi. Nuntakna bei-in i sih hangin, ni khat niteh tua Honpa hong pai ding a, tua hunteh hankhuk pan thokikin nuntak kikna lametna nei i hi hi. Hih thu mah Lai Siangtho siksan lian bel hi. I Pasian in Honpa hi. I Pasian in Piangsakpa hi. Mawhna, siatna tawh kidim leitungah a nungta mihing i hih manin eite in Piangsak Pasian banah Honpa i kisam hi. I biak Pasian in Piangsakpa hi. Honpa zong hi. (Isa. 48: 13 -17). Hih thu hangin lametna lianpi nei i hi hi.\nJohn 1: 1 -14 sim in. Koi bangin John in Jesuh pen Honpa le Piangsakpa hi,ci-in pulaak hiam?\nPian.1:1 mah bangin John 1: 1 ah zong na khempeuh kipatna, Pasian in Piangsak Pasian ahihna pulaak hi. Tua banah “Amah, leitungah om a, amah tawh leitung a kibawl hinapi-in leitung mite in amah na thei kha lo uh hi. A khua le a tui-ah va pai a, ahi zongin a khuapih a tuipihte in ama thugen na ngai lo uh hi. Tua bang hitaseleh ama thungai-in amah a um mite khempeuh tungah Pasian’tate suahtheih nading thu a pia hi” (John 1: 10 -12). Piangsakpa le Honpa kikhen thei lo hi. Bang hang hiam cihleh Piangsakpa bek mah eite Honpa hi thei bek hi.\nJob a masa lamte ah Khrih le Satan kidona pulaak hi. I theihsa mah bangin tua Kidona pen vantung panin hong kipanin leitungah hong tungsuk hi (Mang.12: 7 -12). Job in tua Kidona leitung in a thuakzia le ama nunzia pulaak hi.\nJob 10: 4, 5 sim in. Job in bang gentheihna pulaak hiam? A thugen thuman hi lo hiam?\nJob in i telzawh loh ding thuthuk pulaak lo hi. Topa Pasian in na khempeuh a uk, na khempeuh a Piangsakpa ahihlam pulaak hi. Mihing i cih in koi bang hi-in i thuak gimnate Topa in thuak hi, cih thu koi bangin na theitel hiam?\nLuke 2:11; 19:10; John 1:14; Matt. 4:2; 1Tim. 2:5; Heb. 4:15 cihte in koi bangin Job telzawhloh thute pulaak uh hiam?\nPa Pasian in mihing hi lo ahih manin mihingte’thuak gimna a theihna ding lampi om thei lo ahih manin Job’telzawh loh thute a pulaak dingin Jesuh in mihingin hong piangin leitung ah hong nungta hi. Jesuh in Pasian ahihna hemkhia lo-in eite mah bangin mihing hi takpi hi. A mihing hihna tawh mihingte’thuak gimna, natna khempeuh hong thuak hi. Matthew panin John in zong hih thu mah hong hilh uh hi. Job in a telzawhloh thute Jesuh in Ama nunna tawh hilhcian hi.\nKhrih in ei mah bangin mihing cilesa mah tawh hong nungta hi. Mihing’pianzia khempeuh tawh hong nungta hi. Mihing nunna tawh nungta bek hi lo-in eite mah bangin mawhna tawh kidim nuntakna tawh hong nungta hi. .Ellen G.White Comments, The SDA Bible Commentary, vol. 5., p.,1124.\nJesuh in mihing in hong nuntak hi, cih thu ngaihsun in. Hih thu in tu laitak na thuak gimna, hamsatnate Jesuh in hong bangin hong thuakpih hiam cih na phawk thei hiam?\nKHRIH A HONG SIHNA\nA nuai-a Lai Siangtho munte in Jesuh thu bang pulaakin, koi bangin eite in Jesuh tawh kizopna nei ding i hiam?\n1John 2:6 ___________________________________________\nGal. 4: 19 ___________________________________________\nJesuh in mi khempeuhte etteh takcing hi. Pasian hong hehpihna siksanin Jesuh nunzia, a gamtat zia le tong a nei thei dingin Jesuh i etteh ding kisam hi. Pa Pasian deihna bangin i nuntak nadingin Jesuh bek eite etteh ding ahi hi. Jesuh in eite etteh ding bekin leitungah hong nungta hi lo hi. Gamtat zia le tong a khangto ding, Pasian mel le lim a suun ding bekin Honpa Khrih kisam i hi kei hi. Tuate banah eite mawhna a pua ding, eite sih tangin a hong si ding Honpa hong pai hi. Jesuh in eite etteh ding bekin a hong nungta hi lo-in i sihna ding munah a hong si dingin leh a kicing Ama nunna a hong pia dingin leitungah mihingin hong nungta ahi hi.\nMark 8:31; Luke 9:22; 24:7; Gal. 2:21 cihte in ei a ding Khrih hong sihna kitangsapzia bang pulaak uh hiam?\nPasian thupiak bangin i nuntak theihna dingin Khrih in eite aa dingin hong si hi. Thukhamzuih kisam hi. Ahi zongin thukham in mawhnei mite hong honkhia thei lo hi. Tua ahih leh thukham in Pasian langdo hiam? Langdo lo hi. Thukham hangin nunna kingah thei hi leh, thukham hangin dikna kingah thei hi ding hi (Gal. 3:21). Thukham in hong hotkhiat kha leh zong, tua hotkhiat nasem pen Pasian hi-in, Pasian bek mah in hong honkhia hi.Ahi zongin thukham in hong honkhia thei peuhmah lo hi. Eite’ etteh ding kicinna nei Khrih bek mah in hong hon thei hi. Tua hi-in tawntung nunna ngah nadingin Khrih in khat vei a nunna mi khempeuh hong pia hi ( Heb.10:12).\nThukham zuihna in nang tangin hong si ding Khrih na kitangsapzia bang pulaak hiam?\nMIHING TAPA IN A THUAK GIMNATE\nIsa. 53: 1-6 sim in. Topa in singlamteh tungah a thuak gimna bang gen hiam?\nJesuh in i dahna, lungkhamna khempeuh ama tungah kisuan hi (Isa. 53: 4). Tua sungah Job’dahna, gimna zong kihel hi.Job bek hi lo-in leitung mi khempeuhte’dahna, gimna khempeuh hong puaksak hi. Jesuh in mi khempeuh aa ding mawhna hangin singlamteh tungah hong si hi. Singlamteh siksanin Job pulaak thute i theitel thei bek ding hi. Job tungah a kilang Pasian in van a vasa-te, singkung lopa a kipan na khempeuh Piangsak Pasian hi-in, tua Piangsak Pasian in Job thuakna sangin a lian zawn gimna amah mah in hong thuak hi.\nJob in Pasian pen Piangsakpa hi,ci-in mu hi. Singlamteh khit ciangin eite in tua Pasian in Piangsakpa hi-in, Piangsak Pasian in Honpa hong suak hi,ci-in i um hi (Phil. 2:6-8).Eite Honpa a hong hih nadingin kuama thuak zawhloh gimna Amah mah in hong thuak hi. Job mah bangin mi khempeuh in “ka maizum mahmah a, tu-in vuilevai khu-in nakpitakin ka kisik hi” cih nadingin bang kisam hiam? (Job 42:6).\nJohn 12: 30 -32 sim in. Singlamteh le Kidona Lianpi tawh kisai-in Jesuh in Satan omzia bang pulaak hiam?\nKhrih sihna thu a pulaak khitteh Ellen G. White in vanglian mahmah thu hih bangin pulaak hi: “Satan in Pasian’zia le tong a kipan Pasian ukna tawh kisai a zuau khempeuh kilang hi. Pasian in angsung nasem Pasian hi; thu hoih deih lo Pasian hi; kiliansak lua hi, ci-in Satan in mawhsak hi. Pa Pasian in ahih leh tua bang hi lo hi. Amah le amah a hong kiniamkhiatin, kuama tung panin vangliatna ngen lo hi. Mawhnei khempeuh aa dingin na khempeuh a Uk Pa in biakpiakna dingin a nunna hong pia hi. Pasian in Khrih tungtawnin leitung tawh kilemsakna hong bawl a, mihingte mawhna mawhna-in a simsak kei hi (2Kor. 5: 19). Lucifer in mawhna kipatna hi. Lucifer in amah sangin vanglian zaw Khrih a hazatna hangin mawhna hong kipan hi.Tua mawhna susia dingin Khrih in a sih dongin amah le amah hong kiniamkhiat hi.\n2Kor. 5:19. Koi bangin Khrih hong sihna mawhnei mite\nPasian kiang hong tun hiam?\nLeitung ah mawhna hong lut a kipan Pasian langpanna bei lo hi.\nJesuh in mihing in a hong kiniamkhiat hangin Pasian ahihna bei lo hi. Singlamteh ah Khrih a hongsih manin lei le van kizopna, mawhnei mi le Pasian tawh kizopna a nei thei ihi hi. Ellen G. White, The Great Controversy, 502.\n2Kor. 5:19 sim in. Bangci bangin Khrih hong sihna in Pasian in a mawh leitungn tawh hong kizom kiksak hiam?\nMawhna hong om a kipan thuman langpanna in zui pah hi. Na khempeuh in Satan’ zuau khem mu uh hi. Khrih in mihingin a hong kiniamkhiat hangin Pasian ahihna bei lo hi. Khrih in vantung le leitung hong kizomsak kik hi. Ama hong sihna in mawhna le Satan beimang ding hi, cih pulaak hi. Jesuh in singlamteh tungah mawhna thaman pia khinzo ahih manin eite in Pasian tawh a kizopkik thei i hi hi. Mi mawh i hih manin a si ding kimlai, upna tawh Khrih sungah nuntak tawntungna ngah ding kamciam i nei khin hi.\nSiatna tawh kidim na hi kha phial zongin Jesuh in singlamteh tungah mawhna thaman hong piaksak khin hi. Bang hangin hih thuman in na nunzia hong khelin, a thupiak bangin hong nungtasak hiam?\nNGAIHSUTBEH DING: Tu-in mawhna tungah thu kikhen ahih manin hih leitung a uk Satan kisiat ding hun hong tungta hi. Leitung panin hong kilamsang ding a minam khempeuh ka kiangah ka kai ding hi.Hih in Khrih a sihna pulaak hi. Khrih a hong sihna in leitung aa dingin buaina lianpi ahi hi. Minam khempeuh mawhmai-na dingin ka nuntakna ka pia ding a, Satan in amah le amah kiliansak ding hi. Satan’ hencipna khau khempeuh kitat hi, ci-in Khrih in pulaak ding hi. Mihing in Pasian limlemel a kicingin ngah kik ding hi. Tatkhiat minam khempeuh in vantung innkuan khat suak ding uh hi. Hih in Khrih sihna hangin a gah ahi hi. Honpa in a thuak ding singlamteh, gitlohna, gimna hi mahta leh vangliatna tawh kidim ding nunna zong mukhol hi. Singlamteh in tatkhiatna tawh kisai a tawpkhakna hi nai lo hi. Na khempeuh in Pasian’ hong itna a mu nadingun kilang hi. Hih leitung ukpa beimang ding hi. Satan in Pasian a mawhsakna khempeuh a khialhlam thei ding hi. Satan le a pawl khempeuh in a tawntungin a mangthang ding hita hi.Vantungmi siangthote le tatkhiat ngah minam khempeuh in Honpa tawh a tawntungin om ding uh hi.” Ellen G.White, The Desire of Ages, 625, 626.\n1. Koi bangin Job sunga telzawhloh thuthukte Jesuh nunzia le a hong sihna in hong theitelsak hiam?\n2. Pasian’zialetong kilangsak singlamteh ngaihsun in. Hong Piangsakpa in eite aa dingin singlamteh tungah sihna hong thuak cih thu lungngai in. Bang bang gimna, hamsatna i mai-ah a om zongin, bang hangin singlamteh in lametna, lungmuanna, hong pia hiam? Koi bangin Pasian muanna le Ama hoihna hong muangsak hiam? (Rom. 8:32).\nVantung pana kipan Kidona Lianpi in leitung dongah hong lawhsuk a, tua thu hangin Job in zong gimthuak hi. A siangtho vantungmite in singlamteh tunga gimna, sihna thuak Jesuh bang a ci ngaihsut uh diam? Jesuh sunga i ngah khempeuh hangin lungdam kipaak lo ding na hiam?


url: =Papi khatin azi athahlup khitciangin a ngawng tankhiatsak in khuasung ah vakpih :: ZOMI DAILY\nposted on 1 May 2018 at 4:45 pm Lomkholna: China, News, Sawltak, World\nPapi khatin azi athahlup khitciang in, a ngawng tankhiatsak a, alupen asampan lenkawm in khuasung ah vakpih kici hi. Hih thuthang pen nungkalsung in China, Guangdong Province sungah thupiang ahihi.\nTua papipa in azi lutang tawikawm in khuasung ah avakpih laitak CCTV pan Video Record kibawlkha hi.\nTuabang in cikziat lipkhap huai takin azi athahkhit ciangin a ngawng atansakpa pen amin Zhang cihciang tawh a Surname bek ki pulakkhia hi. Police te genkhiatna ah Guangzhou’s Haizhu District sung aom amau innsaapna inndeisung, Apartment sungah azi athatlum, a ngawng atankhiatsak ci uhhi.\nChina gamsung ah Twitter zatbangin akizang Sina Weibo (China’s equivalent of Twitter) tungah Guangzhou Police te’n Statement akhahkhiatna ah tua buaina thupiang hangin mikhatsi ci uhhi. Tua asi acih uhpen papipa ii azi hipah a, kum 28 aphakhinkhat ci uh a, aminpen Xia cihciang tawh Surname bekmah pulakkhia uhhi.\nAzi athatlum papipa pen kum 31 aphakhin khat hi a, tua azi athahlupni mahin amahzong Police te kiangah amahleh amah ki ap, kimansak cibilbel hi.\nBanghangin azi thatlum bekthamlo, a ngawng tankhiat saklianghiam cih akikan ciangin innkuansung buaina, kitotna hangtawh atuaci gamtat kici hi.\nAzi lutang akhut ah khaikawm langlangin khuasung lamzik tungah apaikhiat laitak Video Clip pen Chinese Social Media ah ki thehzakgawp hi.\nVideo: A man in China’s Guangdong province allegedly murdered his wife before walking down the street with her head in his hand, as captured in macabre closed-circuit television footage\nJiangsu Police te’n tuabang limkhap cikziat huai Video Clip tepen Social Media tungah khahkhiakei un ci’n genkhia himahleh tudongmah Social Media pawlkhat ah kimutheilai veve hi.\nChinese News Site khat ahi on.cc te Report khiatna ah tua azi a ngawng atansakpa pen azi ii alutang tawikawm in meileng khawlna Train Station lamzuan in apai kimuthei hi ci’n genkhia uhhi.\nTua vengsung ah ninhawh Cleaners te’n agenkhiatna ah ningbung “Rubbish Bin” sungah lutang akipaikhat kamukha uh cihi. Tuaciangin Cleaners tezong patau in awnggawp uh a, avengsung ah mipi te huhna tawh Police te kisampah hi.\nMore: Zahmawh Video bekbek a encipden pasalno khat apa’n akhut tankhiatsak\nPolice Officers te’n tua nupa te ii innsaapna Apartment paninzong azi ii alutang omlo, aluanghawm aki puakhia kamu uhhi ci’n pawlkhatte’n genkhia uhhi. Hihvai tawh kisai in Chinese Police leh kumpi thunei te’n hoihtak kanciansan uh kici hi. Sawltak #zomidaily\nPrevious: Gamh ~ Dimno’ Pa\nNext: Kum 35 val akikhensa ABBA Group lasiam te ki gawmkik


url: =MY STORY- The Rebel: Lamthakna\nTulai I gam I nam a buai mahmah a, kuamah peuh a hong lawngkha hi. Hih tawh kizui in LST a Nehemiah laibu tungtawn in Lamthakna I gen ding.\nNehemiah laibu bung 13 a pha a, khenpi nih in a khen theih hi; Jerusalem kulhbang lamkikna leh Thupiakte gen kik na ahi. Bung 1-6 pen kulhbang lamkikna tawh kisai ahi a, bung 7-13 pen mipite kiangah thupiak gen kik na ahi.\nNehemiah laibu pen BC 445 lak pawl a thu tung hi ding in a ki ummoh hi. LST bu Ezra, Nehemiah pen Hebru Bible ah bu khat in gawmkhom ahi. A tangthu gen te a hun kizom ahi a, hih laibu thumte; Ezra, Nehemiah leh Esther pen Israel te tangthu, Jerusalem lamthakna tangthu ahi a, Nehemiah laibu pen ahileh a thumvei lamthakna a hi deuh hi.\nA laibu sung a mi poimohte gen masa ni. Kumpi Artaxerxes kici hunlai ahi a Atexerxes I cih pen Kumpi pa min ahikei a title ahi ci in LST siamten a gen uhi. Artexeres min khiatna ahihleh ‘kumpi thupi’ cihna ahi. Tua bang mah in Ahasuerus zong sakmin hilo in title ahi a ‘hangsan pa’ cihna ahi.\nNehemiah ahihleh kumpi ahi het kei, Siampu zong a hikei. Zawlnei zong ahi tuan sam kei. Kumpi pa haitawi - cup bearer ahi a. Gam kumpi a dia sepna poimoh tak leen ahihman in tulai pau in gen le hang civil servant a cih theih ding. Gen sau le hang Nehemiah pen Kumpi hilo, siampu zong hisamlo, Zawlnei zong hilo in eimah bang in mi maimai khat ahi cih mangngilh kei ni. Mi maimai khat makaihna in Jerusalem kulhbang kilamkik ahi. Tua mah banging I gam I nam lamkikna dingin pang thei ciat hi hang cih phawk ni.\nJerusalem khulhbang lamthakna I gen sang in eimah mimal kilamthakna ding in I gen som ding.\nLamthakna ding a poimohte:\nAwlmohna: Nehemiah 1:4 en le hang a samgampa in Jerusalem kulhbang siatgawpna thu a gen ciang in Nehemiah a tusuk a a kap hi cih I mu hi. Hitak ah I muh theih pen I hinkhua kilamthakna ding in awlmohna poimoh masa ahi cih a cepteh tuak mahmah hi. Jerusalem khopi Israel te a ding in poimoh mahmah, Pasian khopi, pasian omna ahi. Eite zong I hihkhua poimoh mahmah ahihman in lamkik ding awlmohna lianpi I neih ding ahi. Awlmohna omlo in I lamkik thei kei ding.\nTopa ah ki encian: 1:4 sim kik le hang bang kigelh a I cihleh ‘ka tusuk a ka kap hi. Ni bangzah hiam vantung Pasian mai ah anngawl in ka thuum hi’ cih I mu thei hi. An ngawl in Pasian mai ah thuum ahi. Lamthak na ding in I biak Pasian kiang ah tailut ding ahi. Kap zual ahi kei. Dingkhia pah a kipat pah ding cihna hilo hi. Hoihtak in bangtan hiam ngaihsun le hang I lampialna, bangtan a lampial I hia cihte I theician pan ding hi. Lamthak ding in a kipat ma in Nehemiah in zan khuamial nuai ah kulhbaang a siatdan a study hi. A siatdan hoihtak in a theician masa cihna ahi. A om dan, a siatdan a theihcian ciangin Nehemiah in kipuankhiatna, ngaihdam nget in a zom hi. Eite zong I ki lamthak na ding in I hihkhelhna te puangkhia in ngaihdam I nget ding ahi. A thuumna ah hi bang in a gen hi ‘…na sikhate thumna na bilin hungaih hen: ka honngen ahi, tuniin na sikha lohchingsak..’ (Nehemiah 1:11). A lohcinna ding in zong a ngen hi.\nTopa seemsak: Nehemiah in Topa seemsak hi. Amah mihing lel tak in a septheihloh te Pasian in seem thei ahi cih a thei hi. Tua bek tham lo in Kumpi pa kiang ah a paina ding leh sing leh suangte a poimoh bang a pe thei vaihawm te kiangah a ngetna lai a tawi hi. A lai tawi in sepaih te leh sakol tungtuan siam tampi te zong a ngah lawh hi. LST I etleh Kumpi pa kiangah a tu numei a gen kha hi. Hih numei pen kua dang hilo in Esther hi ding in ki ummoh hi. Esther thu a kigelh louh hang in ana angvan na ciang om ngeingei ding in upmohhuai hi.\nLamthak ding in kiman: Kulhbaang lamthak ding in hong kipat sawm a mipite kiang ahi a tup a gen ciang in mipite zong ana kiman mahmah ua ana Amen pah uhi. Bung 3 na I etleh a mipi te pen lam thak ki ding in lawpna, phurna nei uh cih I mu hi.\nLamthakna hong kipan in sun leh zan in hong lam charchar uhi. Gaal nei uh ahi cih I thei ding. Ana langpang leh heksia kua dang ahikei a Israel te langpang gige Ammonte, Amote leh Amelekte ahi uh. A makai deuh Sanbalat leh Horonite ahi uhi. 2:9-10.\nLast haksa I pat ciangin mihing lam apan nanna in a zui hi. Eite zong I hinkhua I hihdik dek ciangin Satan zong kipan geih in haksatna leh nanna ci tuamtuam hongs awl geih ahi cih thei hi.\nGeelna: Nehemiah pen a pilvang mahmah hi. Thazohtak in a lamthak theih na ding in hoihtak study masa cih I gen ta. Tua kia hilo in a mipite a dia koi ci in seem in, amau siamna tawh kisui in leh amau tenna mun tawh kinai cikcik ah mapang ding in a vaihawm hi. I pantheihdan bang takin I pan ding ahi.\nHaksakna leh kalhna kawmkal ah hong lam toto uhi. Khut khat ah teipi tawi, khut khut a seem in tha-it tak in hong seem ua, ni 52 lel in hong lamkik zo uhi. Haleluijah. Lamthakna a sep khit un latna a nei ua nuamsatak in a om uhi.\nHih a lamthak kulhbang a kongpi te apat zillai I la ding.\nA masa pen in Belam kongpi. Hih kongpi pen kithawihna ding a lutna kongpi ahi. Eite zong I biakna I lamthak masak ngeingei ding ahi cih hong musak hi.\nA banah Ngasa kongpi. Ngasa I gen ciangin I Topa Jesu in hong zui in Ngaman hilo in mihing man ding in ka hong bawl ding cih I thei ciat ding. Hih midang tawh kisaina ahihman in gospel theihpitu hih ding. Theihpihtu nasep I bawl dik thak ding cih thei ni.\nKongpi lui. A lui in a etsak ahihleh thudik ahi. Thudik a kilamdang ngei kei. I hinkhua ah diktatna I bawl thak ding ahi.\nNinpaihna kongpi. I hinkhua ah hoihlo te, I lungsim hoihlohna, ngaihtuah na hoihlo leh I ut a hoihlo nnate I paikhia hiam cih etthak ding ahi.\nValley Gate. Valley pen mum niam, mum mam ahi. A etsak ahihleh kiniamkhiatna hi. Ei le ei iki sang koih leh kiniam geih ahi. Siam kisa, hoih kisa, pil kisa cih bang hilo ding. Midang ten hong theih ding hizaw hi.\nTuikhuk kongpi. Hih pen I hinna ding a poimoh Khasiangtho etsakna ahi. I hinkhua ah Khasiangtho pawlhna poimoh gige, tui I poimoh bang in in hinkhua ah poimoh gige ahi cih thei ni. Tua bang mah in tui kongpi ahi. Dawn theih I hi na hia?\nSuahlam kongpi. Suahlam in lametna a gen ut hi. Topa ah lametna I neih gige ding ahi.\nSakol kongpi. LST in 'I dou te zaw sa leh sisan ahikei uh' a ci hi. Kristian ihihna ah gaal dou ding in kisakkholhna I neih ding, I lamthak ding ahi. (Ephesians 6:12)\nMuster Gate pen kisimna, kietcianna gen ahi. I hinkhua I etkik jel ding a poimohdan a hong theisak.\nHi bang a kulhbaang lamthak a hih khit in Ezra a kipan a thupiakte simkhiat non na a hong nei hi. Hi bang a thupiakte a zak kik uh ciangin mipite zong Topa thuzui ding in a ki piakhia kik uhi.\nHun nuam a hong zat ciang in Khawlni nasan in van hong zuak som in kongpi bulah ngak in mi a om uhi. Hih Nipina a hong tawkbuai theite a hawlkhia uhi. A temple room zong Levi mi hilo a luah khate zong hong hawlkhia uhi. A biakbuk uh siansuahna a nei uhi. Siansuahna thumal ciamteh ni.\nA buaina dang khat ahihleh zi leh pasal kineihna ahi. Namdang te tawh kiteeng tuah cih pen poi asa uhi. Ei zong I hinkhua pen teeltuam ihihman in I kiim I kiangte tawh kiteeng a i nitlouh ding ahi. Nehemiah 13:25.\nTampi I gen siam kei a hih Nehemiah laibu tungtawn in I hihkhua lamthak ciat le hang cih deihna in I gen theih hi teng bang ahi ding.\nThungetna nei ni:\nTopa tuni in Na thute apat zillai hoihtak koute hihkhua lamthakna ding tawh kisai ka sin theih man un lungdam ung. Hih tungtawn in a za leh a thei kia hilo in ko mau hinkhua ciat nangma deih bang in lamthak a hih theih na ding in hong panpih in. Jesu Kris min in ka hong ngen hi. Amen.\nPosted by Kamzalian Tomging at 00:26


url: =Singlamteh na bangci muh hiam? ~ Dr. Pum Khan Pau :: ZOMI DAILY\nposted on 13 April 2017 at 8:54 pm UTC+9:30 Lomkholna: Article, Biakna, Pumkhanpau\nIndia kumpi paidan I et ciangin Christiante ading in suahtakna leh lungmuanna sangin thuakna leh guallelhna lam kimanawh hi hiam aw cih huai hi. Hih bangin khuahun kihei sungah I om laitakin kumsima kizang Good Friday hong tung ahih manin tuni-in Singlamteh (Cross) thu khatvei I lungngai kik ding hi. Singlamteh pen thu umlo mite ading in bawlsiatna, mawhnei mite sihna, gawtna, kosiatna, hamsiatna, pampaihna leh haina ahi hi. Ama nungzui tangtang mite nangawn in zong Singlamteh tungah Jesu a kikhai taktak ciangin zui ngam nawnlo hi.\nKum thum sung a nasepna ah cina a damsakte, misi a thawhsakte, ann a vakte, ama thugen ngainuam a zui kawikawite kuamah in Singlamteh phung dong delh lo hi. Jesu in leitung mite mawhna khempeuh Singlamteh tungah a puakni-in a pa Pasian nangawn in taisan hi. Tua ahih manin Singlamteh pen guallelhna lim hi.\nAhi zongin tua Singlamteh a hihna taktak I muhtheih ciangin guallelhna in a selcip gualzawhna, itna, kiniamkhiatna, thuakzawhna, lungduaina, thukkiklohnate na om hi. Singlamteh na bangci muh hiam? Hih mun ah I lungngaih kik ding nam thum gen pak ni.\nKhatna: Guallelhna sungah gualzawhna om cih I mu hiam? Jesu’ gualzawhna in guallelhna lampi tawn hi. ‘Singlamteh Tul Gemgam’(The old rugged Cross) la phuakpa George Bennard in, ‘Singlamteh leh Jesu Khris pen Johan 3:16 sunga kigelh hong kilangkhia taktak a kikhen theilo bangin ka mu khawm hi’, ci hi. Mikhat ading in na nuntakna buppi na piak ngam ciangin tua sanga itna sangzaw omlo hi.\nTua itna pen Singlamteh sungah kiselcip ahih manin thu umlote in mu theilo uh hi. Singlamteh pen Jesu tawh I muhkhop theih kei leh guallelhna bek I mu ding hi. Singlamteh leh Jesu I muhkhop theih taktak ciangin tua Singlamteh tunga kikhaipa’ thuakna hang leh a thuaksak zo ITNA laigilpi I mu ding hi. Jesu gualzawhna in guallelhna lampi tawn hi.\nNihna: Singlamteh nang puak dingin na mu hiam? Ahih kei leh Jesu puak ding bek in na ngaihsun kha hiam? Luka 9:23 sungah. ‘Keima nungzui dingte in….nisim ama singlamteh puatawm in hong zui ding hi’, ci hi. Jesu up ciang pen hamsa khollo napi in Ama’ thuak banga thuak ding pen ol lo hi. Singlamteh puakna pen hih munah thuakna, guallelhna, kosiatna lampite zong I tot hun om ding cih hong ensak hi.\nBilly Graham in, ‘Suahtakna pen a khawnkhong (free) ahih hangin nungzuihna in man nei hi’, cise hi. Tua hi eima Singlamteh puakna. A man (price) ding pia ngam lopi-in Jesu nungzui I kisak khak leh khialkha thei hihang. Samuel Rutherford in zong, ‘Jesu Singlamteh pen ka vangik puak lakah a khum pen hi. Vasate kha bangin ka vangik in mailam ah hong paipih hi’, ci hi.\nThumna: Singlamteh kisialhpih taakin na mu hiam? Na kisialhpih penpen Singlamteh ahi hiam? Paul in (Galati 6:14), ‘Ahi zongin keimah in ahih leh Singlamteh tungah I Topa Jesu a sihna thu bek ka kisialhpih ding hi’, ci hi. Tedim (Chin state) a Singlamteh golpi khat Kumpite thupiakna tawh a bul panin hei tawh kitotan in a kiphuktak ciangin laphuak siam ZogamLalpu in na salua ahih manin ‘Ka kisaktheihna, ka angtanna Singlamteh na hi’, cih la na phuak liang hi. A Sakkik tawmkhat:\nMin hong simmawh in hong cilphih mahleh,Hei tawh hong phuk in hong haltum mahleh, Kei ading in bel ka kisaktheihna ka angtanna Singlamteh na hi.\nThukhupna: Singlamteh pan a luang sisan leh a kikhai pumpi pen a um lote ading in haina ahih hangin a um mite ading in mawhmaina leh tawntung nuntakna ngahna ahi hi. Ei ading in kumpi tokhom nih om gige ahihna A W Tozer in hih bangin gen hi:\n‘Christian khempeuh lungtang ah Singlamteh leh kumpi tokhom om hi. Singlamteh tungah i kikoih masiah tokhom tungah I tu hi. Suahtak ding I ut a, ahih hangin Khris bek a si dingin I deih hi. Eite pen eima kumpi gam sung tek ah kumpi I suak uh hi’. Topa Pasian in Good Friday thupha mimal kim tungah hong pia ta hen… Dr. Pum Khan Pau\nPrevious: Syria gamsung aom Malaysian gammi IS galkap te innciahding lunggulh uh ~ ZD\nNext: Christian Hymn te’ tangthu: Vanglian Kumpipa’ Hong Sihna\nJesu min suangin thu na ngen takpi mah hiam?\nUS gamsung khualzinna pawlkhat – 80


url: =Kitano Shrine, Kesennuma - Tripadvisor\nAll things to do in KesennumaCommonly Searched For in KesennumaSights & Landmarks in KesennumaPopular Kesennuma CategoriesThings to do near Kitano Shrine\nKesennuma Ekimae Information CenterTomonoyuMt. AmbaSanjido SasakiKesennuma Fukko ShotengaiHiyoke Inari ShrineTakeyama Rice Retailer House and Museum of Rice CookeryOshima KIisenKesennuma PortOtokoyama HontenMinamimachi Murasaki Jinjamae ShotengaiMinatomachi Blues MonumentYamacho Onodera ShotenKesennuma Fish MarketKesennuma Osakana Ichiba\nKitano Shrine, Kesennuma\n#34 of 50 things to do in Kesennuma\n8-6 Aramachi, Kesennuma 988-0071 Miyagi Prefecture\n331 ftJapanese • Izakaya (Japanese Style Tavern)\n0.1 miJapanese • Seafood • Sushi • Japanese Fusion\nFrequently Asked Questions about Kitano Shrine\nWhat hotels are near Kitano Shrine?\nHotels near Kitano Shrine:\n(0.29 mi) Hotel Pearl City Kesennuma\n(0.06 mi) Kadoya Ryokan\n(0.61 mi) Onabeya\n(0.84 mi) Kesennuma Plaza Hotel\n(0.12 mi) Maruyoshi Ryokan\nView all hotels near Kitano Shrine on Tripadvisor\nWhat restaurants are near Kitano Shrine?\nRestaurants near Kitano Shrine:\n(0.06 mi) Arata\n(0.11 mi) Ueji\n(0.12 mi) Sushidokoro Taniguchi\n(0.13 mi) Yakiniku South\n(0.19 mi) Gateau Shiraishi\nView all restaurants near Kitano Shrine on Tripadvisor


url: =Conference leh Mission ki ukzia(Sandan) ~ MUC\nConference leh Mission ki ukzia(Sandan)\nAdmin 11:43:00 AM Articles, Conference Pianna thu\nDear Zomi SDA laisim mimal,\nZomi SDA sungah I buaipih Mission leh Conference ki ukzia mah bulphuh in kei sanzia tawm hong at ing. I mel I sa ki sutna a omloh mah bangin I lungsim puak zia, thu piang khat tung I lak zia, I san zia, leh I veizia pen kibang thei hetlo pah lian hi. Nang zong na tha hat na nong at mah bang in, kei zong ka tha hat na hong at hing.\nCONFERENCE LEH MISSION NASEM MASATE\nA beisa kum 10 lai pan en toto leng conference deih te I hihi. Tua hunlai a kipan conference ki ukzia tawh ana kalsuan thei hi leng Zomi SDA mipil misiam tampi te in Topa’ na ei mun ei mual ah asem ding ki tam mahmah tuam dingin ka um hi. Asem nuam tampi te zong Karen te thu tuamtuam vai hawm na hangin asem lo kitam zaw a, ana ki pan ma sasa te zong aciangciang in lungkim lohna tampi I’ zak zong om tham hi. Laitan sang nei a nasem lutkha sunte zong hong pah tawi sak loh ban ah akiu ah zepin akoih det uh zong zadah mahmah ing. Sang kahkah a laitan sangpi I hanciam na pen mite nuai ah I om nop loh na zong kihel hi. Dinmun leh na lianpi sep nopna, sum lut zong akhom a atam zawk nang mah hi pi pen lel hiven. I deih laitan sang I ngah khit tehh tua tawh kituak dinmun ingah loh na in nasep loh na tawh kizom paisuak hi lel hi ve hang. A thulu tuam (pau lap) dang I’ bulh nuam zongin tua mun mah I tung veve ding hi.\nCONFERENCE LEH MISSION NASEMTE\nPan mun deihluatna tawh conference ana pan kha ten panmun sang angah uhteh hong lungkim ngei uh a athu mit ngei cih I net sunga lai kikhah te lak pan I sim khin zo hi. Conference cih limlim adeih taktak ten I ngah ma teng kuakua in makai in, ei hong ki thudot (hong ki thudot kei leh pil I kisa phial zong tua pilna kizang theilo maw, kisam lo maw hikha ding hi, or tua pilna sangin a sangzaw na om man zong hi) kei phial zongin panpih kha ding hi. A panpih zong tampi om hi hang. Tu laitak a mission sunga Pasian na sem atam zaw in conference deih hi. Amau mun pan a ngah uh ahi mission sungah akhasum uh leh hamphatna tuamtuam te( benefits) MAC in apiak zawh leh bek ki hei ding cih thu hin, tua zong ahamsa mahmah khat hi sa ing. MAC dinmun pen amau ngaih sut dan hilo, atuam vilvel a kikhen suak sawm lah ki hi sam lo, makai hoih Section , Union, Division ah panmun hong let ding uh a ki ngak hi zel in kalsuan zia ding bel a baih lo phot ding mah hi. Deih na pi hong panpih ngamlo na khat ah zong abeisa conference hanciam na abat ding adah uh hi. Kipan ding ci in nung tawlh ngei mawk ihih man zong hi. Tua lai hun in makai te lungsim tawh kita (nungzui) hi in makai te hong bing khawlcip tehh mipi in agu teng pua in ek nusiat in hong ki nusia ngei hi.\nMAC te conference deihzia bel tulai tak a MUM makaite lungsim puak zia tawh kalsuan nuam lo cih hi phot hi. Policy leh Manual nei ihih tehh tua tawh kalsuan ding mah thupi aki sa tentan hi. MUM ten policy leh manual bang in na sem leh MAC cih aom nai lo thei ding hi. Zomi laitan sang tampi te hong zatsak loh man, college hong piak loh man, panmun deih man hi masa lo zaw in, MUM in alungsim thusuak bangin asep nopna khutnuai ah , pingpei bang a hong pei mang na vuah sialpi guah thuak a kithuak nuam lo, om nuam lo cih hi. Gulfan tektek kawlpi hong pai lai in sabuai bem ah gawm khawm het lo ban ah ama vai khak dan lian in zong UMM in na hong sem lian lo mawk ahih manin tulai makai te um zo non lo, muang zo non lo cih hi mawk in tua kikal ah uptheih kik nang, muan theih kik nang pen hun la tadih phot ding mah hi.\nTua tehh MAC pen alangpang atam zaw ngaihsutna tawh kileh bulh in makai tawh kiding hi lo zaw in mipi deihna, ngaihsutna, kalsuan nopna tawh hong tunpih ding, aphul khia ding in makai kiguan ki hi zaw hi. Hih thu hangin MAC Chairman leh Vice-Chairman pa bekbek bulphuh in laidal hawm thawh bawl het lo in zumkong ah hong phah uh hi. MAC mipi pen “ngaihsutnalungsim pua tuuhon” ahih lam mission ten theibaih le uh cin I buai nang thu om zenzen lo in, tutan vei zong theithei lo lai na hih uh leh hih lai tawh hong theisak phapha ing.\nCONFERENCE LEH ALANGPANGTE\nMAC abei nang avai hawm mitawm no bek om in, tua teng lah tulian in adeih uh panmun te len in nuam asak pen hun uh cih ding hi. Panmun sang ut a tua tawh kituak ding khalam picinna leh laitan kician mel anei lo Penglam’ suangtat sat ngam te ading hun hoih laitak cih ding hi, MAC gen siat pi in gen sia ding hanciam mahmah ding cih ataw phah (aim, motto,pledge) hi nong aive. MAC om zenzen kei leh amau te tua tutphah ngah lo ding cih telcian henla, MAC abei na ding cih thadah, a tha hat semsem nang in a panpih sim ding kim lai. Conference ngah leng puanlom zial a ciahpah sawm mawk uh hiam?\nCONFERENCE LEH LEMTUAH PUTE\nConference leh Mission ki telkhialhna lemtuah ding deihsak na tawh hong hanciam om-a amau deihna uh tawh hong kuan uh ahih mah bangin adeih na uh atun loh tehh gen sia nuam leuleu cih zong thukhat hisa ing. Pinlone, Kawlpi biakinn dong pawlpi buaina vai hong lunghihmawh a kinei Division lutang pi Gulfan na ngawnn in sabuai bem (thuman bulphuha kideihdan na aom theilo) ah thu kikupna hong neih pih loh nungsang thumanna tawh thu aluang thei loh ding mah ahi hi.\nCONFERENCEN LEH I’MAKAI PITE\nHih thu teng zia zua kawmkal ah pawlpi mi te hong it takpi a, i muan na tawh I kut MAC makai kician I neih zong alungdam huai mahmah Topa hong vaihawm sak na hi. Innvai lovai tampi te nusia in, a kipiak na vuah apumpi, alungsim bek tham lo a neih sa uh tawh hong huai, hong van, hong makaih uh ahih manin zong eite deih conference ngah zoding hi hang. Makaite thong kiat theih theih nang laidal tampi aki phah te zong Topa in dik sa lo ahih manin amau te deihna tangtung lo hi. Topa min leh a it uh I minam ading in a zat khiat na khempeuh te I biak Pasian mah in hong dip sak kik henla, Topa minthan na kilat khiat nang hong hi taa hen. Amen.\nCONFERENCE LEH MINAM\nMinam itna gen ding hi leng Moses mah phawk masa ciat tek ding in hong um ing. Sila dinmun tawh Egypt gam ah aki theh thang Israel suan leh khak te,ami pih te lainat na tawh gawm tuah a hotkhiat theih nang in amite navil hi. Minam it luatna hangin Egypt te bang va that kha liang hi.Lai Siangtho sungah Moses mithah khak na ah kua khial zaw cih at lo in Moses in ami pih pa a kibawl siat ensan cih ciang bek kigelh hi. MAC te hong langpan Zomi ka it aci te lungsim tawh ki leh bulh sitset sa mawk ing. Moses khan lai in Egypt gam pen leitung bup ah atha hatpen gam (tu lai hun hileh America dan mah ) hi in, tua gam lianbel ah kumpi suak theih ding kimlai ami nam itna lian lua mahmah ahih manin tua tokhom nusia in aminam hotkhiat na ding tawh hong laih hiau hi. Pasian leh na mipih na itna hang in thong kiat theih nang dinmun na tung ngei hiam sanggam? Minam na itna hangin bang tak suplawh ngei na hiam? Minam vai neu sek leng ei Zomi sung pan zong SDA ki tawm mahmah a, tua sung pan conference adeih te utna, deihna na I panpih zawh kei leh akhak tan ding in na hong sem mawk na hiam? Na topa leh na minam ki kelkit na om phial ahiam? Gen ding in pan leng thu sau mahmah huam ding hi.\nAdiakdiak in gamdang apaikhia ten innlam kingai in ki lunghih mawh ciata, I mi pih leh I gam itna om/khang sansan hi. Hih mun ah asung ah(innlam ) a aom, apua pial lo te sangin I itna liangzaw thei lo in, pusuak khin cihteh nusiatna hi khin zo hi. Pusuah na bel ahang tek tawh ahi phial zong in tua te I paulap hi lel hi. Minam it mahmah dan in iki neih khem hang in Karen te ulian/makai sep tawntung ding ngim na vuah tha vapiak ke ding hi zenzen lo in, ami nam itna, kep cingna te uh et tehh huai bek hi. Kawlgam a ding in Karen te pen SDA pawlpi sungah na suak(lut) masa/na bul zaw uh ahih manin amau cih bang bang pen zuih ding hanciam sawmna pen hai na hi. Tu laitak ei Christian aki ci te Topa Zeisu pen Israel minam in leitung ah hong khankhiat na siksan in Israel te I pi et lai hiam? I zah tak lai hiam? Amau cih bang bang I zui hiam? Karen’ taw iliah ding kul na sa lai hiam(being first converted)?\nCONFERENCE LEH GUPNA\nPasian min tawh nasep na khempeuh, na thuakna khempeuh Pasian ading in santham cing hi. Zeisu I san khit nak leh I sepding tavuan, I maban leh I thaman cih te pen zingsang tunga lokuan\npa, sun a lokuanpa, leh nitak a lokuan pa thu hilh na tung tawn in zong hilh cian na aom khin hi. Topa sung ah I om khit nak leh Topa thu tawh thu piang te I sit tel dinga, aki tuak lo aom leh akua akua ci lo in I zuih loh bek lo, amawhna uh I pulak khiat ding hi. Hotkhiatna in Topa’a hi. SDA theology ah SDA te bek mah in gupna ngah ding cih ka sin kha ngei kei a, zong ka sim kha ngei kei hi. M leh C kilung tuak loh na siksan in Gupna vai dong akam pau mission te thu ka ngaih sut khak the Gupna ticket a zuak ngei Pope I sawltak Tetzel bang hong phawk sak uh e.\nSDA LEH GOSPEL THU\nKawlgam SDA tangthu sungah Lungdamna thu ulian te tung pulak theihna tutung bek mah in atangko pan hi hang. MAC abei theihtheih nang laidal te kumpi tung hong phah uh tehh alang alang in thusun hong kul a, ulian tampi te tung thupha puak ki hi gige hi. Thusia kawmkal ah thupha a hong laih sak I Topa tung lungdam hang. Buai na om zenzen kei leh agen ngam ngei lo, gending a zong angaih sun ngei bek lo mission sia te lungsim siatna, hoih lohna pulak kimlai. Pr Kip pen a et tehh huai na khat ah Ygn a om/teng eimi ulian khempeuh tung lungdamna thu apuak lam zangei ing, tua lo teng bel ahi cipi(mikhiatnang in zum lai at zia dingthudong in apai bel om tuak ven).\nLai at ding pen hamsa ka sak na ah Zolai gualh zia siam lo ka hih manin asim mimal a ding in zong ka deihna takpi nong telsak loh ding uh ka dah hi. At ding cih tehh zong aki tel khial eiteng pen citawm mahmah ihih kawmkal ah I ki cih gamgam ding zong hamsa sim tham hi. No zong tua te awlmawh lo a at na hih uh tehh ken zong bang at loh na tuan ding ci in kei leh kei zong tha kipia kawm sa in kong at hi. Hun ngah na leh veina tawh kizui in zong hong at zelzel ding hing.\nKhup Sian Muang


url: =Lungdambawl le Gupna bukim ~ Rev. San Cung Nung :: ZOMI DAILY\nposted on 25 December 2015 at 9:12 am Lomkholna: Article, Biakna, Christmas\nThu um mi paw/khatte’n Lai Siangtho sungah Lungdambawl (Christmas) cih kammal om lo ahih manin bawl ding hi lo hi, a baw/te zong khial hi, ci uh hi. Ahi zongin i hih khempeuh Lai Siangtho sungah a omkim hi tuan lo hi. Gentehna in, sehsuah piak ding pen a piak nop kei uh leh Thuciam lui thu hi, Thuciam thak sungah om lo hi ci uh hi. Bangbang hi taleh “Lungdambawl” a tangthu sut nawn loin leitung mite adingin phattuamna bang om hiam, cih tawmkhat kikum ding hi hang.\nLungdambawl pen kha, lungsim le pumpi Gupna bukim i ngahna hi. Lung-dambawl a ni sangin a mi thupizaw a, a pawl sangin amah (Jesu) up ding thupizaw hi. Vantungmite in Jesu hong suah ciangin Nakpi Nuamna thu ka hong puak uh hi, a cih pen Gumpa Khris ahi hi.\nA. Khalam gupkhiatna\nAdam hangin mi khempeuh mawh khin a, Pasian maipha tawh kigamla hi (Rom.3:23; 5:12). Mawhna hangin mihingte Pasian tawh kikhen a, tawntung nuntakna kitaan khin zo hi. Lai Siangtho in “Mawhna’ thaman in sihna hi” (Rom.6:23a) ci hi. Ahi zongin Jesu in leitung mite khempeuh gum dingin hong paisuk a, amah a um mite tungah gupna le tawntung nuntakna letsong hong pia hi (Rom.6:23b; Efe.2:8-9).Tuapen Lungdamna thu kici hi.\nJesu in, “Mizawngte kiangah Lung-damna thu zaksak dingin Pasian in kei sathau hong nilh zo hi” ci hi (Lk.4:18). Mi-zawng a cih ciangin ci le sa zawnna le kha-lam zawnna gen hi. Jesu hong suah ciangin vantung mite in mizawng tuucingte tungah a masapenin na tangko uh hi (Luk.2:10). Jesu leitung a nuntak lai-in ama i nungzuite le thu-urn mite pen mihau le mipilte hi lo hi, mizawng daipam micimawhte le mawh-neite ahi hi.\nJesu in “Mizawng note in thupha na ngah ding uh hi. Banghang cih leh Pasian gam in (Lk.6:20) ci hi. Khalamah a zawngkhalte, khalam mittawte gum dingin Jesu hong pai ahi hi. Khalam tawntung nuntakna ngah ding pen nadangte sangin thupipen hi. Jesu in sihna a uk dawimangpa ukna sung panin ahi zongin, tawntung sihna a kihta mite suahtakna a ngah theih nading ahi zongin naupang bangin si le sa tawh hong piang a, singlamteh tungah sihna thuak hi (Hb.2:14-15)ci hi. Tua ahih manin kha gupna le tawntung nuntakna pen Jesu upna hangin kingah thei to hi. Halleujah!\nB. Lungsim gimna pan gupkhiatna\nJesu in i kha hong gupkhia bek hi loin lungsim kitamzante, lungsim kiniamkhiatte, lungkham sinkham mite le gualleIhna a thuak mite lungnop suahtakna a ngah theih nadingin hong pai ahi hi (Lk.4:- 18). A pualam liamnate sangin sunglam liamna dam ding haksazaw hi. Lungsim vangik puak zawhlohna, lunggim-luatna, sinkham luatnate hangin sikhang zunkhum sikhum le lungtang natnate suaksak thei hi. Hi bang natnate pen Iungno a om hi peuhmah lo hi. Ahi zongin tua bang natnate Jesu bek in damsak thei, lungnop suahtak na pia thei hi.\nZakkhias siahdongte ukpa pen hau mahmah napi’n a lungsim suakta lo ahih manin Jesu tawh kimu dingin hanciam hi. A kimuh uh ciangin Zakkhias in a lungsim sung a om khempeuh Jesu khephungah sungkhia zihziah hi.\nSuahtakna ngah bek tham loin Jesu in, “Hih pa in Abraham’ tapa ahih manin to ni-in hih inn sungah gupna tung hi” ci hi (Lk.19:9). Biakna makai hihna tawh a kihencip a lunggim khia mahmah Nikodemas zong a suahtak theih nadingin zan laitakin Jesu kiangah pai hi. Jesu in tuapa nihvei suakkik dingin a gen ciangin a lungkham semsem hi. Jesu in mihing Tapa urn in, tawntung nuntakna na ngah ding hi. A um lo mite in to-in thukhenna a thuak zo uh hi, ci hi (Jn.3:1-18). Na lungsim suahtakna le gupna na ngah theih nading Jesu urn in. Na suakta taktak ding hi. Khris in hong suaktasak hi (Ga1.5:1). Hallelujah!\nC. Pumpi gupkhiatna\nJesu in pumpi zawngkhalte, cina mite damsak dingin leitungah hong pai hi. Leitungah mawhna a lut ciangin sihna le natna in mihingte tungah zuipah lian hi. Jesu leitung ah a om lai-in mite tungah lungdamna thuhilhna (teaching), thugenna (preaching) le cinate damsakna (healing) semkhia hi (Mt. 9:35).\nTua ahih manin gupna sungah khalam le lungsimlam gupna bek tham loin pumpi cidamna zong kihel hi. Damlo mite’ Jesu kiang a tun uh ciangin Jesu in damsak hi. Jesu singlamteh tungah liamna a thuakna pen pumpi natna pan dam nading ahi hi (Isa.53:5; 1Pit.2:24). Late sungah “Ka mawhna khempeuh hong maisak a, ka natna khempeuh hong damsak hi” ci hi (Lt.103:4). Hih munch mawhmaisakna le cidamna genthuah hi. Jesu Khris sisan luanna hangin mawhmaisakna kingah a, a liamna hangin natnate panin damna kingah hi. Tua bek tham loin hamsiatna le zawngkhalna pan hong honkhia hi (Ga1.3: 13; 2Kor8:9).\nKhangto thei lo dingin hamsiatna, a khangkhang a i tuahkhak hamsiatna panin Jesu in hong honkhia hi. Lungsim nopsakna le cidamna Jesu sungah om hi. Jesu in tua nate zatang bangin a tuamin hong pia tuan lo hi. Amah ngiat pen hong damsakpa hi a, Damna Pasian (Pai.15:26) ahi hi. Nopsakna hi a, Nopsakna Kumpi (Isai.9:6) ahi hi. Tangthu bekin thei loin cidam nadingin na saang inla urn in. Pasian kammal pen khial thei lo hi.\nLungdambawl le Gammial nasepna (Mission)\nLungdambawl pen Pasian in leitung ah a Tapa Jesu hong piakna hangin a piang ahi hi. Pasian in khuamial gamsung pan hong honkhia a, (K0/.1:13)a Tapa Jesu a urn mite gupkhiatna le tawntung nuntakna a khawnkhongin hong pia hi (Jn.3: 16; Rom.6:23b; Efe.2:8-9;). Jesu hong suah tak ciangin vantung mite in “Nakpi nuamna thu kong zasak ding hi. Tuni-in David khua ah Topa Khris ahi hong Gumpa in note adingin a suak zo hi” ci hi (Lk.2:10- 11). Pasian in leitung gammial sungah khuavak tangsak dingin Gumpa Jesu hong sawl hi.\nTua ahih manin gammial nasem a masapen in Pasian hi a, gammial nasepna zong Pasian ahi hi. Khuamial gam sungah dawimangpa hencipna a thuakte adingin Jesu Khris pen ‘nuntakna khuavak” ahi hi (Jn.8:12). Jesu in, “Keimah in leitung khuavak ka hi hi” a ci hi (Jn.8:12; 1:4). A urn mite khuamial sungah om nawn loin khuavak sungah a nungta uh hi. Tua ahih Lungdamnathu hangin America gam panin Adoniram Judson in gammial ahi Kawlgam ah hong pai-in a nuntakna hong pia hi.\nZomite adingin Arthur Carson in Hakha dong paito vingvengin Lungdamnathu genin a nuntakna pia hi. J.H. Cope topa in Tedim gam ah Lungdamnathu hong puak bek tham loin Zolai zong hong bawlsak lai hi. Sangmang Carson le Cope topa in gammial nasepna ah a nuntaknate pia in Hakha ah a luang kiphum hi. Banghang cih leh “Itna” hang bek ahi hi.\nZomite in Lungdamnathu hangin dawimangpa hamsiatna le hencipna pan gupna ngah a, khuavak sungah nungta-in Ieitungbupah kizel thei to hi. Hih thu mangngilh het kei ni. Tuhun Khristiante in gammial nasepna ah bang piakhia ihihiam? Tua ahih clangin Lungdambawl pen thu urn lo mite tungah Lungdamna Thu tangkona hun hoihpen ahi hi.\nAnnek tuidawn adingin sum bangzah bei ngam cih sangin khuamial gam sungah a kihencip mihing bangzah tungah gupna bucing, Lungdamnathu tangko thei a, mi bangzah in Jesu Honpa le Topa in sang thei hiam cih thupizaw hi.\nAnnek tuidawn adingin sum bangzah bei ngam cih sangin khuamial gam sungah a kihencip mihing bangzah tungah gupna bucing, Lungdamnathu tangko thei a, mi bangzah in Jesu Honpa le Topa in sang thei hiam cih thupizaw hi.Nisuahna gam lam panin mipilte in Jesu suahna mun thei loin kumpi Herod a dot uh teh kumpipa in siampite le lai-theite dong hi.\nTuate in Jesu pen Judah gam Bethlehem khua ah suak ding, ci-in kamsangte genkholhna gen uh hi (Mt.2:6). Siampi le laitheite in Jesu suah na ding mun thei mahmah napi’n Jesu urn lo uh hi. Jesu sing- lamteh tungah a sih dongnialzen uh hi. Bangzahtakin hehpihhuai hiam? A thu telluat sangin A mi up ding thupizaw hi. Jesu sungah GUPNA BUKIM om hi. Neih ding sawm inla a thei lo mite tungah va gen in. Tua in Lungdambawl taktak hi ding hi. Rev. San Cung Nung\nPrevious: Lungdambawl thu ~ Rev. Lian Za Nang\nNext: Keimah Zomi bawmpuapa (Chin) ~ Hau Za Cin\nChristian leh Homosexuality ~ Siam\nSia in hong siasak hiam? ~ Hau Za Cin\nUber Driver khatin numeikhat nawngkaisak ahih manin aki satgawp laitak Video kizaihkha\nLai tawh Pasian na sepna ~ Jacob Mung\nTBC-Y pan thu zaksakna\nPu Van Thio (Vice President 2) leh mipi kimuh khopna\nChristian Hymn te’ tangthu: Ka Hi Bangin


url: =LESSON 3 | October 9–15 ~ MUC\nLESSON 3 | October 9–15\nAdmin 10:30:00 PM Articles, Sabbath School Lesson\nLESSON 3 October 9–15\nTu kaal sung sim ding: Pian. 12:1–3, Rom. 4:1–5,Pai. 2:24, Thkna. 5:1–21, 26:16–19, 8:5, Matt. 28:10.\nKAMNGAH: “Nang le nang’ khit cianga na suanlekhakte tungah Pasian hihna ding tawntung thuciam nadingin kei le nang’ khit cianga na suanlekhakte’ tungah amau’ khang tawntungin ka thuciamna ka kipsak ding hi” (Piancilna 17:7).\nVantungmi khat in vankimlai-ah a leeng ka mu hi. Tua vantungmi in leitungah a teeng minam khempeuh, pau-nam khempeuh, mi khempeuh tungah tawntung lungdamna thu a tangko hi” (Mang. 14:6). “Tawntung lungdamna thu” cih ciamteh in. Na khempeuhte pianma-in Khrih Jesuh sungah hong kipia kamciam ngaihsun in (Titus 1:2).\nTua hi-in khat veivei ciangin Lai Siangtho in ‘tawntung thuciam’ ci-in a pulaak ciangin (Pian. 17:7, Isa. 24:5, Ezek. 16:60, Heb. 13:20), lungdamna thu laigil in thuciam hi, cih lamdangsak ding hi lo hi. Pasian in Ama hehpihna leh itna in hong honkhia hi-in, hotkhiatna ngah dingin a kilawm ihi kei hi; mihing thalawh theih hi lo hi; tua hi-in Amah i itna-ah “lungsim khempeuh, hatna khempeuh leh nuntakna khempeuh tawh Amah it ding kisam hi” (Mark 12:30); tua itna in Ama thukhamte zuihna tungtawnin a kimu thei hi. Amah i it ciangin Ama thukhamte i zui hi (1 John 5:3).\nTukaal sung thusinna-ah Thuhilhkikna sung thuciamna leh thuciamna a pulaak thute i kikum ding hi.\nThuciam leh Lungdamna Thu\nLai Siangtho buppi in thuciam leh lungdamna thu in tonkhawm ahihna hong hilh hi. Thuciam in Israel minamte pianma-in om khin hi taleh (Gentehna-in Noah tunga thuciam), thuciamna tawh kipawl kamciam in Israelte tungah kipia thuciam hi. Tua thuciam in Pasian in A mite tawh a kizopna tungtawnin kilang a, amasa-in a pate uh leh a pupite uh tungah kilang hi.\nA kipat a kipan thuciamna a guipi in lungdamna thu hi: upna bek tawh hotkhiatna kingah hi, cih hi.\nPian.12:1–3, 15:5–18, leh Romans 4:1–5 sim in. Abram (anung ciangin Abraham) tungah bang thuciam kipia hiam? Bangci bangin tua kamciam tawh kipawl thuciam sungah lungdamna thu kilangh hiam?\nAbraham in Pasian um hi; Pasian in ama tungah a piak kamciamte a um hi, tua h-in amah in Pasian mai-ah dik kisakna a ngah hi. Ahi zongin tua bangin diktanna a ngah theihna in hehpihna kingah khin ahih manin si le sa deihna zui veve thei (a tawmman hehpihna) hi lo hi: Abraham in thuciam panin lampial lo-in thuciam lenkip hi; tua bang thumanna in Pian. 22, Moriah Mualah kilang hi. A tawpna-ah “ama upna in midik a tangsak hi” (Rom. 4:5). Tua hangin kum za lom tampi khit ciangin Paul in Pasian thuciam bangin a nungta mi etteh dingin a pulaakna-ah Abraham etteh dingin hong hilh hi (Rom. 4:5).\nHih thu guipi in Lai Siangtho buppi sungah kimu hi. Paul in hih thu mah Gal. 3:6 ah pulaakna nei kik a, hih munah Pian 15:6 siksanin a gen hi; Abraham upna pen dikna-in kiciaptehsak hi. Abram tungah kamciam masa pen – minam khempeuh in ama sungah thupha ngah ding uh hi, cih kamciam siksankik hi (Gal. 3:9). Hih thuciamna kamciam in mi khempeuh- Jew leh Gentile mite tungah a hong kipia kamciam hi (Gal. 3:7). Tua hi-in thukham sepna tawh hi lo-in upna tawh diktansakna hong kipia hi; thukham bangin a nungta ding hi mah taleh thuciamna hangin diktansakna ngah uh h. Jeremiah in thuciam thak a genna-ah thukham siksanin a gen hi: “Ahih hangin Topa in kong cihin-ah, tua hun hong tun ciangin Israel minamte tawh hih bangin thuciamna ka bawl ding hi: Amaute’ sungah ka thukham ka koih ding a, amaute’ lungtang tungah ka gelh ding hi. Kei pen amaute’ Pasian ka hi ding a, amaute pen keima mite ahi ding uh hi” (Jer. 31:33). Hih kammalte in Siampi Laibu sunga thute pulaakkik hi: “Keimah, note’ lakah omin note’ Pasian ka hi ding a, note, keima mite na hi ding uh hi” (Siam. 26:12).\nKoi bangin thuciam tawh kipawl thukham leh lungdamna thu in Mangmuhna 14 sunga vantungmi thumte thupuak –leitung adingin Pasian vauhilhna a nunung pen tawh limtakin tonkhawm thei hiam?\nThuciam leh Israel Mite\n“ ‘Na thumanna hang uh ahi a, na lungsim manna hang uh tawh ahi zongin amau’ leitang a luah ding na hi kei uh hi. Topa na Pasian un na mai panun amaute a hawlkhiatna pen hih minamte’ gitlohna hang le Topa in na pu na pate uh Abraham, Isaac, le Jakob tungah a thuciamna kammal a kipsak theih nading ahi hi” (Thkna. 9:5, 27). Koi bangin hih sungah thuciamna kamciam kipulaak hiam?\nThkna. 9:5, 27 in thuciam hehpihna pulaak hi; amaute in tatsat lo-in mawhna tawh kidim uh hi taleh Pasian in a mite tungah hehpihna nei hi (tuhunin zong lungdamna thu in nasemlai hi). A pate uh tungah kipia kamciamte hangin khangsawn suanlekhakte tungah Pasian hehpihna a hong tung hi. Moses in a mipihte tungah thuciamna kamciamte a pulaakna-ah, a pu a pate uh tuangh kipia thuciamna kamciamte a genkik hi.\nPai.2:24, 6:8 leh Siam. 26:42 sim in. Thuciamna kamciamte in bangci bangin nasem hi, ci-in hong hilh uh hiam?\nEgypt gam pan Paikhiatna in Pasian hotkhiatna hehpihna limcing hi; hih hotkhiatna in Topa in a pute uh tungah a kamciam sisakin amaute a honkhia hi. Cihnopna-ah amaute pianma pekin hih thuciamna om khin hi; tua kamciam in amaute ai-awhin kibawl hi, cih kilang hi. Tua hi-in amaute in hih kamciam ngah dingin kilawmna nei lo uh hi; amaute tungah hotkhiatna kamciam kipia khin hi; Pasian in nalamdang tuamtuamte leh Paikhiatna tungtawnin A kamciamte a tangtungsak hi.\nHi mah hi, tua kamciamte in amau suahtakna tawh beimang lo hi. Amaute in Egypt panin to lamzuanin hong pai uh hiam? Sinai zuanin hong pai uh hi; hih munah thuciam kipsakna khat nei kik uh hi (Pai.20). Thuciamna-ah a thu bulpi khat in lungdamna thu leh thukham – Thukham Sawmte hi. Amaute in hih thute a zui dingin sapna ngah hi uh a, amaute in hotkhiatna ngah khin mite – lungdamna thu ngah mite hi-in, amaute in Topa tawh a kizopna a kimuhna hi ding hi. Tua hi-in Sinai Mualah a kikipsakkik thuciamna tawh kipawl thukham bangin a nungta dingin amaute in sapna ngah ahihna uh Thuhilhkikna sungah kipulaak kikkik hi.\nTu-in hehpihna tawh hotkhiatsa mite nunna sungah Pasian thukham in bang dinmun nei hiam? Bang hangin thukham in Topa tawh i kizopna-ah thupi hi ding hiam?\nThuciamna (Hebrew kammin berit) in Pasian in A mite tawh a kizopna a pulaak kammalin kizang hi mah taleh, thuciam cih kammal in Thuhilhna Bu sungah tam veipi kigelh ahih manin Thuhilhkikna Bu pen Thuciamna Laibu kici hi.\nThuhilhkikna 5:1–21 sim in. Bangci bangin thuciam (berit) cih kammal in Thuhilhkikna sungah kammal thupi mahmah khat ahihna hong hilh hiam?\nIsrael mite in Egypt gam panin hotkhiatna a ngah khit uh ciangin, amaute in Kamciam Gam sung a lutma-un, Pasian in amaute tawh Sinai Mualah thuciamna khat a bawl hi. Tua ciangin, kum 40 sung sehnel gam sung a zin kawikawi khit uh Kamciam Gam a lutma-un, Sinai thuciam in amaute adingin a thupi mahmah kamciam khat hong suak hi (Pian. 12:7, Pai. 12:25); Moses tungtawnin Topa in amaute tungah Thukham Sawmte a pia leuleu hi; hih Thukham sawmte in amaute tungah kipia thuciamna tungah masuan nei ahihlam a thakin a phawksak kikna hi. Hih mah hi, Topa in amaute tungah thuciamna kamciam a piak bangin a tangtungsak ding hi. Tu-in amaute in kamciam a tangtun nadingin masuan nei uh hi mah hi: “Thupiak Sawmte ahi note’ hih dinga hong thupiak ama thuciamna note’ tungah hong gen a, amah in suangpek nih tungah tuate a gelh hi” (Thkna. 4:13). Topa in Sinai-ah thuciam pia-in, kamciam gam a lutma-un a pu a pate uh tungah kum tul tampi lai-in a kamciam, tu-in Moab gamah thuciam a pia leuleu hi. Hih tawntung thuciam in leitung a pianma-in a om khin thuciam hi.\n“Leitung a kipiansak ma-in Pa leh Tapa in kipumkhat uh a, a zenzenin Satan in mihingte a zawh khak leh, amaute hotkhia dingin thuciam na koihkhol khin uh hi. Khrih in a mangthang mite adingin a nuntakna hong khaam ahih thu hangin amaute in khutte bengin lungdamna tawh a kidim uh hi.” Ellen G. White, The Desire of Ages, p. 834.\nThuhilhkikna 5:3 sim in. Koi bangin na adingin mannei hiam? ____________________________________________________________________________________________________________________________________\nMoses in amaute tungah bang thu gen hiam? Moses in amaute tungah a pu a pate uh thute genkik ngel ding hi. Amaute tungah kipia thuciam in tu-in amaute tung zong a kipia kamciam hi, ci-in hilh hi ding hi. A pu a pate uh bang lo-in tu khangthakte in thuciam panin lampial lo dingin hanthawn hi ding hi. Tua kamciamte ( amau a tangtungsak ding ahihna uh)in amau tungah kipia kamciam hi.\nAma Mi Tuam Vilvelte\nNidang Israelte in sehnel gam sungah bangci bangin khualzin uh hi ding hiam cih leh tu-in i telkhin zo kei hi. Leitung ukna nei kumpite khat khit khat in ukin, amau ukna in beimang a, Israelte bangin pasian tuamtuam a bia minam neute thu koi bangin theithei ding i hiam?\nA vekpi-in i thei khin zo kei zongin, i theih thu khat in hih minamte in pasian tuamtuam a bia minamte hi, amaute nunzia in siatna vive tawh kidim uh hi; a tate uh a hingtangin biakpiakna-in a zang uh hi. Amaute siatnate ngaihsun in; pasian a biakpiak nadingin a tate uh that uh hi, cih thu amaute lungsim in bang thu a ngaihsun uh diam, ngaihsun in.\nNidang Israelte tangthu buppi in namdangte pasian nungzui lo-in amau pasiante a biakpih loh nadingun Pasian in tatsat lo-in vauhilhkhol phapha hi, cih kimu hi. “Na Pasian un note hong piak leitangah na tun uh ciangin, tua minamte’ gamtatna a kihhuaite zuih ding na kisin kei ding uh hi” (Thkna. 18:9).\nTua bangin a hilh kholhkholhna a hang in Pasian in a tuam vilvel ngimna khat nei-in tua dingin a sapkhiat mite ahi uh hi. Pasian tawh thuciamna bawl uh ahih manun amaute in a teltuam mi hi-in, leitung mite mai-ah Amah bek Pasian ahihna, leitung leh vantung a bawl Pasian ahihna a pulaak ding uh hi.\nThuhilhkikna 26:16–19 sim in. Koi bangin Pasian leh Israelte kizopna thuciam tomkimcingin kipulaak hiam? Pasian teltuam mi ahihna uh tawh kituakin a nungta ding ahihna uh in thuciam tungah cihtakna kisam hi lo hiam? I nuntakpih ding bang thumanpha na ngah hiam?\nThuhilhkikna 26:16–19 sungah Moses in a thupatna-ah ‘tuni-in’ cih kammal in Topa thupiakte a phawksakkikna hong suak hi (aneu 17 ah kipulaak kik hi). Amaute in thuciam bangin a nuntak ding uh kigen kikkik hi. Amaute in thuciam minam ahihna a hang in tu mahmahin ki-ap ding uh kisam ahihna, tu mahmahin thuciam tungah citak ding kisam ahihna, siangtho-in, teltuam mite ahihna leh thuciam minam ahihna a phawkkik ding uh hi. Amaute bek mah in, teltuam minam, a nungta Pasian leh a man Pasian a thei mite hi; amaute bek mah in Pasian deih nunzia a thei uh hi. A taktakin amaute in ‘tulai thuman’ a thei hi bek lo-in, Jesuh hong paikik dong tua thuman nuntakpih ding leh, tua Thuman in Jesuh mah ahihna a kilangsak ding uh hi (John 14:6).\nBang hangin nidang Israel mite tungah kipulaak ‘tuni’ cih kammal in Ama tungah ki-ap ding ahihna leh Ama thuciam hong kalh thute in tuni tuhun dongin kipsuaklai hiam?\nLai Siangtho thuthuk a kan mipilte genna-ah Israelte in Pasian tawh a thuciamna leh kumpi khat leh khat thuciam in kibatpih nei hi, ci uh hi. Tua bangin kibatnate lamdangsak ding hi lo hi. Topa in Israel mite tawh thuciam a bawlna-ah amaute theihkhak ngei loh thute siksanin a bawl thuciam hi lo hi.\nAhi zongin tua bang thuciamnate in nih kikal kizopna-ah cimtak huai, ahih keileh thu khun, thupiak tuamtuam, ngei-na bangin ngaihsut ding hi lo hi. Tua thuciam in Pasian in nungta takpi ahihna, Amah in thukham a Piapa pulaak hi taleh, Pasian in a mite tawh a kizopna-ah ama deih kizopna tangzai takin a thuk kizopna khempeuh a huamkhin zo kei hi Tua hi-in Thuhilhkikna sungah limciinnate tungtawnin Pasian leh Israel mite kikal thuciam in a huam khak thute a hong hilh hi.\nThkna. 8:5; 14:1; 32:6, 18–20 sim in. Bang limte kizang hiam? Koi bangin Pasian in a mite tawh bangci bang kizopna deih hi, cih pulaak hiam?\nThkna. 4:20 leh 32:9 sim in. Bang lim kizang hiam? Koi bangin Pasian in a mite tawh bangci bang kizopna deih hi, cih pulaak hiam?\nPasian in a mite tawh a hong kizopna-ah innkuan khat bangin kiptak khotakin kizopna, ki-itna tawh kidim kizopna, itna kipawlna deih hi. Pasian in a mite tawh tua bang kizopna deih tawntung hi. Singlamteh tunga Jesuh zumhuai takin nial khin uh hi mah taleh, Jesuh in sihna pan a thawh khit ciangin Mary tungah “ Galilee ah om ka sanggamte kiangah va pai in; amaute in tua munah kei a hong mu ding uh hi, ci-in sawl hi (Matt. 28:10).Sihna pan a thokik Khrih in a nungzuite pen “Ka sanggamte” ci-in a pulaak in, Ama hehpihna leh itna ngah ding kilawm lopi mah a hong hehpihna leh a hong itna hong lak hi. Ama hehpihna leh itna ngah ding kilawm lopi mah, Pasian leh a mite kizopna-ah hehpihna leh itna kizopna deih hi.\nPasian tawh na kizopna in bangci bang kizopna ahi hiam? Koi bangin Amah na itna thuk zaw, leh a kipzaw ding hiam? Tua kawm mahin thuciam om bangin bangci bangin Ama thukham nuntakpih ding na hiam? Bang hangin Ama thuciamna thukhamte nuntakpihna leh Ama itna in a kilangdo hi lo-in a kibang, a kikim hi thei hiam?\nNgaihsutbeh ding: “Saltang lungsim in mihing tha leh hanciamna tawh thukham kalhna cinsak ding hanciamna leh biakna thukhun bangin nuntak kalsuanna hi. Abraham tawh kipawl thuciam sungah a nungta mi ading bekin lametna om hi; tua in thuciam hehpihna tungtawnin upna tawh Khrih Jesuh sungah nuntakna hi. Abraham tungah kigen lungdamna thu tungtawnin amah in lametna a nei hi; eite in zong lametna i neih theihna tua lungdamna thu eite tungah a hong kihilh hi. Abraham in Jesuh mitsuan hi; Amah in eite upna Bulpi leh eite upna a hong Zawhpihpa ahi hi.” Ellen G. White Comments, The SDA Bible Commentary, vol. 6, p. 1077.\n“Leitung kipiansakma-in Pa leh Tapa in, mihing in Satan khemna sung a puuk khak uhleh, leitung mite ahong honkhia dingin thuciamna-ah kipum khat uh hi. Khrih in a mangthang mite adingin ahong kiciamna hangin amaute in lungdam kipak uh hi. Hih kiciamna Khrih in a tangtun hi. Singlamteh tungah Khrih in “A zo zo hi,” ci-in awng a, a Pa tungah thu a gen hi. Thukimna bangin kisemkhia takpi hi. Tu-in Khrih in Pa aw, “Ki zo zo hi.” Na deihna bangin ka sem khinzo hi. Hotkhiatna nasep ka zo zo hi. Na thutanna bangin lungkim takin na kisem khin ahih manin “Kei tunga na hong piak amaute in ka omna munah Kei tawh hong om ding uh hi” ( John 19:30; 17:24.”—Ellen G. White, The Desire of Ages, p. 834.\n1. Leitung pianma-in Pa leh Tapa in mihing in mawhna sung a puuk khak leh hotkhia dingin thuciam khat kithukim hi, cih thu ngaihsun in. Bang hangin hih thu hangin lametna tawh kidim thu hiam? Pasian in Ama gam sungah hotkhiatna a ngah dingin bangzahin hong deih ahihlam hong hilh hiam?\n2. Seventh-day Adventist pawlpi ihihna tawh bangci bangin nidang Israelte tungah kipia a tangtun loh uh masuan eite in i tangtun ding hiam? Koi bangin amau khialhnate eite in pelh ding i hiam?\n3. Bang hangin lungdamna leh lungdamna thu hong kamciamte in Thuciam Thak adingin thu bulpi hiam? Khristian dangte pulaak bang hi lo-in Thukhun Thak sung bang munte siksanin thukham leh thukham hong kalh thute in Thuciam Thak sungah bei lo ahihna pulaak ding na hiam? Bang hangin Khristian tampi in Thukham Sawmte bei khin hi; kisam nawn lo hi, ci uh hi ding hiam?


url: =NETHERLANDS KHUALZINNA LEH LUNGDAMKOHNA - TUIMANG first TECHNOLOGY CENTER\nTUIMANG first TECHNOLOGY CENTER\nIT Blogs te\nTuimang innkuan usa\nZogam phone Card\nTuimang Online 24hrs 7days\nTuimang Vangkhua created this Ning Network.\nAgape Mission Church Youtube\nAdded by Tuimang Vangkhua 0 Comments 0 Likes\nNUPA KIKAL THU KINGAI DING\nHong suak naungek // Suan Mung\nNETHERLANDS KHUALZINNA LEH LUNGDAMKOHNA\nPosted by Tuimang Vangkhua on November 14, 2011 at 8:31am\nI. Netherlands (Holland)\nNetherlands a khiatna in tuipi sangin niamzaw (below sea level) gam cihna ahi hi. 1983-84 laisin kum in Primary sangah tan nih ka sinkum hi a, Tan nih Zolai Simbu sungah, Holland gam naupang pa thu kisin kha citciat hi. Holland gam in tuipi sangin a niamzaw gam ahih mah bangin, tuipi, tuikhang hangin mitampi in, a nuntakna uh a beilawh ngei gam khat ahi hi. Tua man in, tuilam tawh nasepna ah a siampen gam ci in Netherlands in minphatna ngah hi.\nKum 1983-84 kimpawl in tan nih Zolai Simbu sungah Holland gam naupang pa in a khua a tui a itna thu kigelh hi. Tua thu a tom in hi bang ahi hi. Holland gamin tuipi maitang sangin a niamzaw gam khat a hihmah bangin, tukhun ciangin tui nasia takin khang ahihman in a khua a tui te uh tui in tumcip zelzel hi. Tua man in, tuikhang hunciangin tui in a khua a tui uh a suksiatlohna dingin limtakin tuidal abawl zelzel uh hi. Khatvei naupang khat avak leh, a khuadalna uh tuidalnate kisia in, a khuasung uh ah, tui luangding akipan amu hi. Tua naupang pa in, hih tuikeh kadal kei leh, zankalsungin ka khua ka tui uh, tui in hong tumcip tading a, inn leh lo kisia bek hilo in, mitampi takin sihlawh ding hi cih ngaihsun ahihman in, tua tuidalna a kisiatna mun ah, a pumpi tawh zantha pai in dalniloh ahihman in, a khuasung uh ah tui a lut thei kei hi. A zingciangin sabeng te tua tuidal omna lam zuanin hongpai uh ciang in, tua naupangpa amu uh hi. Naupang pa in, hihlai mun ah tui a dallo hi leng, tu zankal in ih khua ih tui kisiacip khinzo ding hi ci in, sabeng te kiangah gen hi. Hih naupang pa hangin, a khuazaang bupun suahtakna a ngahlam uh a ki theihciangin kumpite lungdam lua in, tua naupang hoihpa tungah lungdamna letsong tampi a pia uh hi.\nHih naupang pa Tangthu tan nih kasin lai in Sia Nang Khan Thang (Tuimang) in hongsinsak a, laisin ka man khituh ciangin, no teng lakah Holland gam a painuam na om uh hiam ci in hong dong mawkmawk hi. Bang lungsim neikha mawk hi ding ka hiam,, KEI’’ ci in ka ot velval leh ka lawmte in hong nuihsan ngeingai uh a, ahi zongin, tua zawh kum 22 khit, 2006 kum in Master sin dingin Pasian in hongpai sak hi. Lamdang kasa hi.\nII. Netherlands Gam Zomite\nNetherlands gam ah tutadihin Zomi nih bekbek om uh hi. Tg. Zo Khai Thang (Kam Khan Pau) Utrecht ah teenga, Pa Go Sutt Thang a hih leh Amsterdam ah teeng hi.\nIII. Lungdam Kohna\nNovember 10 ni, Protestant Church Polity Conference ka man ciangin Zo Khai Thang in Central Train Station ah hong dawna, ama kiang a hi Utrecht ah zan khat ka tam hi. Amah tawh abeisa 2006 kum, Kampen University ah ka sangkah lai in, a ki musa, kitheisa ka hihman un, ka ki muh phetun ka thugen ding uh khawltheihloh zahdongin hong tam hi. November 11 ni in Utrecht to Amsterdam ka paiciangin, a sangkah ding, a nasep ding teng nusia in Zo Khai in Amsterdam dong hong khasuak hi. November 11 ni sun sungteng Museum hita leh, Amsterdam khuapi sung a om, mun thupi tuamtuam ah hong vakpih kawikawi a, hampha ka kisa hi. A hun hongpiak bek hilo in, Leitung mi thupi tuamtuam te lim (statue) te kikoihna MADAME TUSSAUDG hong pai pih hi. Tua sung lutna dingin mikhat lutman Euros 25 Euros ahi hi. Tua ban ah, theihhuai leh muh ding a ki lawm museum tuamtuam te ah Zo Khai in hongvakpih kawikawi hi. Lungkim huaitak in mun thupi tuamtuam ka mukha a, angtang in hampha kaki sa hi. Sum leh paai, vaikhempeuh ah Zo Khai in tavuan hong laksak hi.\nNovember 11 ni zan, Amsterdam a om Pa Go Sutt Thang (Gamngai) kiangah ka tam a, Tg. Zo Khai zong tua zan in ko tawh hong tam khawm hi. U Suttpu pen thu leh la kiva mi khat a hihman in, Pasian thu, Zogam leh Zomi te’ thu hong kuppih a, thu gending thei in, kamtam ahihman in amah tawh ki kholh nuamka sa hi. Tutna khawlna leh vai khatpeuhpeuh te ah inntek lungsim nei thei dingin mi hopih dan siam ahihman in leitung pianzawh ka kimuh cilna uh a hih hangin sungkhat suak unau bang in, kam ka ki kum khawm thei uh hi.\nNovember 12 ni in Amsterdam to Hamburg zuanding in ka ki thawi ciangin U Suttpu leh Zo Khai in Schiphol Airport, Amsterdam ciang dong hong kha vangvang uh a, vanleng tualsungah hunpha kangah khawm thei lai uh hi. Holimna leh photos kilakna hunnuam ka ngah khit nung in, ka lending hun hong naita ahih man in, kiho nuam lai pipi, Mangpha maw ci in, khut kileen in ka paina ding tuak uh ka zuanta uh hi. Tutna, khawlna, giahna, nekna dawnna leh na khempeuh ah, itna hong lakin a thusiamnate uh kathuk kik zokei ding hi. Amaute hongitna leh hong nekngaihna te hangin ka lungdamna hih laitung tawn in ka pulak hi.\nCikmah hunin kithei ngei kei ta leng, ih sisan in thugen a, sialvom leh sialvom kingai ci in khang masate in agen bang un, ih Zomi hihna in hong ki itsak a, Zomi hih nuam ka sa ngaungau hi. Zomi a hong bawl, hongpiangsak Pasian min ka phat hi.\nYou need to be a member of TUIMANG first TECHNOLOGY CENTER to add comments!\nJoin TUIMANG first TECHNOLOGY CENTER\n© 2022 Created by Tuimang Vangkhua. Powered by


url: =ZNC in Nipyidaw ah Register kisiau - TUNGZANG NEWS\nZNC in Nipyidaw ah Register kisiau\nZangkong-Nipidaw kikal motor sap bel tam beilo hita leh, bus gate pan a sung zumpi dong pen motor cycle tawh nai lang kipai in kigim bilbel hi. Sum beina nengneng zong tam mahmah hi. Zin tunna ding zinbuk tawm man omlo in, a om sunsunte lah Kyats tul 30 pan atung siah vive dan na hi mawk ahimanin zangiak nawnlo in Zangkong lam ah nitak ciah kik pah hong kul mawk hi.


url: =Pa Sian Za Lal (Zogam Lal Pu) phawkna/ khakna ~ Zen Lian :: ZOMI DAILY\nposted on 28 February 2020 at 10:16 pm Lomkholna: Dahpihna, News, Zomi\nKaneu lai, Sunday zingsang khat kikhawm ding ka tungbaih pian hi.\nLawibual lam pan Tangval pawl khat in Electric guitar, bawltawm amp & soundbox leh Battery hong khai in Biakinn sung hong lut diam2 uh hi.\nPasian minphatna hong nei uh in, nuam kisa mah2 hi. A sawtlo in, Pawlpi hong zom uh hi. Tua hun aa ki pan a mau Ubau tawh khat leh khat ki it in, tanau bang in kinei in, hunnuam tampi ki zang khawm hi.\nA Pa, Pu Thang Khen, biakna lam theihna madawk in, upna kician leh Dinmun kip a len mi khat na hi hi. Pu Thang Khen sungsuak atate teng in Pasian sung nuamsa in thahat uh hi.\nSia Lal Pu in, khutsiam mah mah khat hi in, Hun khat lai in Tedim myomah veng ah, Agape puankhui sai khat tawh sumzon hong kipan masa hi. Khutsiam mah mah khat a hihna tawh, a innka lui Dolpeek pi guitar in sui in, a khut tawh coil te vial tawm in, electric guitar suah hi. Tua hun lai in a kua mah peuh in bangmah kineilo pha diak hun a hih tawh, Radio pen amp & specker ding in ki zang hi.\nAman bel Amp bawltawm in, Specker a tuam in bawl hi. Ka tumcil electric guitar pen A ma bawltawm Guitar, Amp& specker te na hi gige hi. A Unau teng leh a lawm leh a gual te tawh ko inn ah lakhum in, tua a lakhum te a mau phuah tawm vive na hi hi.\nTua khit laphuak lam hong hanciam in, Ebenezer Series tawh kpan khia hi. Lynn studio ah ki khum in, Symphony Band( pre IC) in zem in,Kei bang a Music khumsungteng a kisam bang bang panpih ding in zanhak in ka om hi. La hoih no no tamsim mah phuak khia hi. Laphuahte hoih kisa in, Zogam sung ah mitheih mahmah khat hong suak hi.\nKi khangual hetlo napi in, ki maingap in khangual khat bang in ka ki phin phin uh hi. A ma lasak lak ah a min thang pen bang a hih leh, ” Min Thang Kei Mawk Ni” hi kha in um ing. A man a mukha theilai hi leh nui ngek ngek in teh) Heh thei ngiatlo in, a tup na khat hoih ihsak pih loh hang a khawl peuhmahlo pawl na hi hi.Zomi sung ah milamdang khat in ka ngaihsutkhat zong na hi hi\nYangon pan Tedim ka ciah ciang in na nuam mah mah aa, ka tum ding Guitar, Effect leh amp hong inn puak in, a tawntung aa ka practice ding hong deihsak mah mah hi. Guitar uk mah mah mite bek in thei kha in cin, Guitar uk pen, sum leh paai in hong gal bawl bang liang in, baih hetlo hi. Sia Lal Pu in zong nakpi mah in phulkha mah mah hi. Topa in om pih in Yangon khua ah teng in, a tapa Man San bang in MBBS hong zo in ka angtang pih mah mah hi.\nTu in a hih leh,Vantunggam Topa angsung ah om in tawlnga ta hi. Tua vantunggam zong a nuntaklai a theihkhit,gam mah hi in Leitung haksat lungkhamna te hong theihkhak pih nawnlo hi.\nA innkuan pih U Lam Cing, Suah pih U & Nau, Tu & Ta te aw, A nuntak sung aa , ki thuah na leh ki-it na te ngaihsun leng, lungzuan huai demdam mah mah hi ta leh Topa hongkep na tawh hizah ciang kithuah kha cih ka tel to to ciang, Topa in hongkembit taktak lam ka phawk aa, a kizom suak Topa hong itna leh hong kepna te in na khitui hong nul siang zo ding lametna ka nei hi. Hih lai tomno tawh Pa. Sian Za Lal ( Zogam Lal Pu ) mangpha khakna in a nei hi ning. Hong it, ZenLian !!!!\nPrevious: C.Virus le S. Korea: Coronavirus hangin a lunghimawh mipite\nNext: ZAM Thupuak :: 01 Mar 20 (UNHCR minthak ngetnavai theihding)


url: =Malaysia, Limbang aom mawtawpei bawlna ah Crocodile khat ki hingmat :: ZOMI DAILY\nposted on 3 September 2017 at 11:31 pm Lomkholna: Malaysia, News, Sawltak, World\nMalaysia, Sarawak State sungah awle “Crocodile” agol mahmahkhat ki hingmat cih theStar pan kiza hi. Tua Crocodile pen Sarawak, Limbang sung aom mawtawpei phopna “Tyre Repair Shop” ah tuni Sunday zingsanglam in kimukhia hi.\nKhuasung mite’n hih Crocodile amuh ciangin amanlang in Fire and Rescue Department te zasakpah uhhi. Tuaciang in Fire and Rescue Department panin Firefighters te’n tua Crocodile pen damdam in gemgem uh a, ahingtang in manthei uh cihi.\nVideo: Giant crocodile caught in Limbang\nLimbang Fire Station panin thunei te genkhiatna ah khuasung mipi te’n Limbang, Westlake aom Tyre Repair Shop ah Crocodile khat vakkawikawi cih hong zasak uh ahih manin, aphual ah Firefighter honkhat ki delhsakpah cihi.\nTua Crocodile pen golmahmah in, agihna pen Tonne khatbang phading in ki ummawh hi. Gik mahmah ahih manin, vandopna Crane khat kizang in Lorry tungah ki tento a, Sarawak Forestry aom Wildlife Authorities te tungah ki ap cih kiza hi.\nTukum February khasung inzong Penang State sung aom Jelutong Market kici vanzuakna geinai khatpan Crocodile khat ki mankhia ngeikhin hi.\nRelated: Malaysia, Penang Market gei khatah Awle khat ki hingmat ~ ZD\nNungkumsung mahinzong Sabah State sung aom Shopping Mall khat ii amailian ah Crocodile khat mankhiamawk uhhi. Khuasung mipi te omna anaih in Crocodile “awle” omkawikawi leh kilawm hi 🙂 Sawltak #zomidaily\nPrevious: Malaysia gamsung ah palik azalianpenpen IGP Khalid nasep khawltading\nNext: Zogam pan UNO Zumpi ah ~ Bob Tuangpi\nMipi mai ah Thugensiamna (Part 6) ~ AS Thangbawk


url: =Kumpi Nihnate 3 | Siantongluan.net\nKumpi Nihnate 3\nKumpi Nihnate 3 |\nJudah kumpi Jehoshafat kum sawmlegiatna kumin Samaria sung Israel tungah Ahab tapa Joram kumpi suak a, amah in kum sawmlenih sung uk hi.\nAma nu leh ama pa zahin a siatloh hangin Topa muhna-ah amah a sia gamta hi. Amah in a pa bawlsa Baal biakna song koihkhia tei a,\nahi zongin amah in Israel a khiasak Nebat tapa Jeroboam khialhna mah pomlai hi; tua panin amah kihemkhialo hi.\nMoab kumpipa Mesha pen tuu khawipa ahi hi. Amah in Israel kumpipa tungah kum simin tuuno tul za khat, leh tuutal tul za khat mul a piak ding ahi hi.\nAhih hangin Ahab a sih khit ciangin Moab kumpipa in Israel kumpipa lehdo hi.\nTua ahih ciangin tua laitakin Samaria panin kumpi Joram kuankhia-in Israel mi khempeuh khawm hi.\nTua ciangin amah pai-in Judah kumpi Jehoshafat kiangah thu zasak a, "Moab kumpipa in kei hong lehdo hi; Moab gam a sim dingin kei tawh nong kuan ding hiam?" a ci hi. Tua ciangin amah in, "Kong kuan ding hi; keimah-a kipan ka mite leh ka sakolte nangma-a ka hi uh hi," a ci hi.\nTua ciangin amah in, "Koi lam tawnin kuan ding ihi hiam?" a ci hi. Joram in dawngin, "Edom gam lam tawnin i kuan ding hi," a ci hi.\nTua ahih ciangin Judah kumpipa leh Edom kumpipa tawh Israel kumpipa a kuan hi. Amaute ni sagih sung a kual pai khit uh ciangin galkapte hita leh amaute a zui ganhingte-a ding hita leh tui omlo hi.\nTua ciangin Israel kumpipa in, "Ala! Moab kumpipa khutsungah a hong piak dingin Topa in ei kumpi thumte hong sam hi," a ci hi.\nTua ciangin Jehoshafat in, "Ama tung tawnin Topa tungah thu i dot theihna dingin hih lai-ah Topa kamsang omlo ahi hiam?" a ci hi. Tua ciangin Israel kumpipa nasemte khat in dawngin, "Elijah a huhpa om a, Shafat tapa Elisha ahi hi," a ci hi.\nTua ciangin Jehoshafat in, "Amah pen Topa kamsang man taktak ahi hi," a ci hi. Tua ahih ciangin Israel kumpipa leh Jehoshafat leh Edom kumpipa ama kiangah paisuk uh hi.\nTua ciangin Elisha in Israel kumpipa kiangah, "Nang tawh bang kisai ka hi hiam? Na nu kamsangte leh na pa kamsangte kiangah pai in," a ci hi. Ahih hangin Israel kumpipa in ama kiangah, "Hilo hi; Moab khutsungah hong piak dingin ko kumpi thumte a hong sampa pen Topa ahi hi," a ci hi.\nTua ciangin Elisha in, "Ama na ka sep Vanglian Topa a nungta ahih mah bangin, Judah kumpipa Jehoshafat thupi ngaihsutna neilo hi leng nang hong enloin, zong kong mu kei ding hi.\nAhi zongin tu-in lasakna a tumsiam khat hong paipih in," a ci hi. Lasakna a tumsiampa in a tum ciangin Topa vangliatna ama tungah hong tung hi.\nTua ciangin amah in, "Topa in hih bangin ci hi: Hih a keu lui taw pen tuilite tawh a kidimin ka bawl ding hi, ci hi.\nBang hang hiam cih leh Topa in hih bangin ci hi: Huih ahi a, guah ahi zongin na mu kei ding a, ahih hangin nangmah in na dawn ding, na gan hon, leh na ganpite in a dawn dingin lui taw pen tui tawh kidim ding hi, ci hi.\nHih pen Topa muhna-ah a thuneu khat ahi hi. Amah in Moab mite zong nangma khutsungah hong pia ding a,\nnangmah in kulhpi a nei khuapi khempeuh, leh khuapi deihhuai khempeuh zo-in, singkung hoih khempeuh phukin, tuinak khempeuh na khakcip ding a, leitang hoih khempeuh suangtum tawh na kidimsak ding hi," a ci hi.\nA zingsang ciangin biakpiak hunin, gamsungteng tui tawh a kidim matengin Edom panin tui hong luang hi.\nAmaute a sim dingin kumpite a kuantohna thu Moab mite khempeuh in a zak uh ciangin, a moipen panin a hampen dongin galhiam a tawi thei khempeuh kisamkhia uh a, gamgi-ah kikhawm uh hi.\nA zing ciang zingsang tungin amaute tho-in, tui tungah ni a taan ciangin, Moab mite in amau galkhatah a om tuite pen sisan bangin a sanin mu uh hi.\nTua ahih ciangin amaute in, "Hua pen sisan ahi hi; kumpite khatlekhat kido-in, khatlekhat kithat hi taktak ding hi. Tua ahih ciangin tu-in, Moab-te aw, vankinusiate va la ni!" a ci uh hi.\nAhih hangin Israel-te giahphualah amaute a tun uh ciangin, amaute mai-ah a taikhiat matengin Israel mite hong kipanin Moab mite a do uh hi. Tua ciangin amaute mainawtin pai-in a paikawmun Moab mite that uh hi.\nTua ciangin amaute in khuapite lawnthal uh a, a suang in a khuhcip dongin leitang tung khempeuhah mi khempeuh in suang lawn uh hi. Amaute in tuinak khempeuh khakcip uh a, singkung hoih khempeuh phuk uh hi. Kirhareseth-ah a suangtumte bek a om dongin suanglotna a tawite in umcihin vatgawp uh hi.\nMoab kumpipa in a lelhlam a kitheih ciangin, Edom kumpipa san tak a phukhia dingin namsau tawi mihing za sagih a la hi. Ahih hangin amaute in phukhia zolo uh hi.\nTua ciangin amah in ama tangin a uk ding a ta upa pen la-in kulh tungah meihal biakna-in a pia hi. Israel mite in tua bangin a gamtatna a muh uh ciangin a lungsim uh sukha mahmah a, amau kiang panin nungkikin a gamah a ciahkik uh hi.\nTedim Lai Siangtho / Laibu: Kumpi Nihnate 3


url: =Singapore gamsung meikhuam tungah gul kimu, aki hepkhiatdan kimawhsak :: ZOMI DAILY\nposted on 25 October 2017 at 10:39 am Lomkholna: News, Sawltak, Singapore, worlds\nSingapore gamsung Bukit Batok, Housing Estate aom meikhuam “Lamp Post” tungkhat ah gul golsimsim khat Monday ni in kimu hi. Tua gul amukha Public khuasung mipi te’n thunei te zasak uh a, ki hemkhia hi.\nTua gulpen Python akici tham gulnamte hihtuak a, meikhuam tungah kavialto in kahto a, atungdawn ah na om citciat hi.\nMeikhuam “Lamp Post” tungpan in tuagul aki hepkhiat laitak Video kizaih in, Facebook ah ki khahkhia hi. Pest Control Company pan hiding in aki ummawh pasal khatin ciangtawn tawh tuagul pen sawnkhia in, leilak ah kiasukdam a, ginngaih zawzen hi.\nSingapore Police mi 2 inzong ipsung ah aguanding ciangin Pest Control khatguak in cimawh dektak ahih manin, huhkhawm uhhi.\nSingapore gamsung ah ganhing tawh kisai in kipawlna ACRES (Animal Concerns Research & Education Society) te’n hih gul aki hepkhiatdan pen diklo hi ci’n genkhia uhhi.\nACRES panin Deputy Chief Executive Officer asem laitak ahi Mr Kalai Vanan in agenkhiatna ah Video akizaih sungah gulpen hoihtak in ki hemkhialo hi. Hih gulte pen ihgam ii neihsa gamsa “native fauna” ahih manin, hoihtak in ihkepcing kul hi.\nMeikhum tungpan in hih Python aki hepkhiatdan pen aki sawnkhia ahih manin, hih gul bangmah liamna aneiloding in ka lamen hi. Mailam ah gul namuh uhciangin Pest Control Company te sapding hilo a, ko ACRES’ Hotline 9783 7782 ah nongsapding uh hizaw hi ci’n genkhia hi. Ganhing it kipawlna te’nlah mihing te adingin alauhuai ganhing nangawn itbawlmawk uhhi.\nGul ahemkhia Pest Control pa’nbel gul matdanzong siamtuak mello in, khahsuah dektak zawlai hi. Amatkhak cianginzong dopbawl hetlo in, akhe bangtawh siksukpah gipgiaplel hi.\nVideo: ACRES says python was not removed correctly from lamp post in Bukit Batok\nLianhe Wanbao News te pulakna ah hih Python gulpen Monday zingsang 5am hunpek panin akimukhin hi ci’n pulak uhhi. Tua vengsung ah ateeng Mr Chen kicipa in Lianhe Wanbao te tungah agenkhiatna ah zingsang kathawh ciangin tawlet “Window” panin kadaksukleh Basketball Court sungah gul golsim khat kagalmuh cihi.\nTuaciang in vengsung aom mite adingin lauhuaina khatpeuh piangkhaleh ci’n tua gul aki hepkhiat nadingin kadeng ci a, tuaciang in meikhuam tungah akahto cihi. Tuaciang in Town Council te aki zasak cihi. Gul in mihing te bang phattuamna apiamawk mahtam mate? Sawltak #zomidaily\nPrevious: Kammal khat leh miphiat khat ~ Tdkhen\nNext: India khuasung lampi tungah suntangpi in numei khat kibuan, kuaman thudonlo